text:
E lewru marse 2013, Muritani yowaama e njuɓɓudi toppitiindi laaɓal e nder golle mbaylaandi gaggitagol (ITIE). Muritani naatnoo heen (ɗaɓɓaande mum jeyeede heen jaɓanooo) ko ñalnde 15 feebariyee 2012. Kono gila ndeen won gollooɓe faggudu e leydi hee ndonkii yettaade nokkuuji MCM walla Tasiast, ngam hoolkisaade ɗooftagol sarɗiiji dental ngal.
E lewru marse 2013, Muritani yowaama e njuɓɓudi toppitiindi laaɓal e nder golle mbaylaandi gaggitagol (ITIE). Muritani naatnoo heen (ɗaɓɓaande mum jeyeede heen jaɓanooo) ko ñalnde 15 feebariyee 2012. Kono gila ndeen won gollooɓe faggudu e leydi hee ndonkii yettaade nokkuuji MCM walla Tasiast, ngam hoolkisaade ɗooftagol sarɗiiji dental ngal.
Yanti heen, Muritani tardii fotde duuɓi ɗiɗi e bayyingol ciimti golle mum, huunde himmunde wonande ITIE, sibu ko ɗiin ciimti kollitta no golle ɗee njahri e hitaande kala. Tee, leydi jaɓetaake e njuɓɓudi hee tawi hunaaki gollondirde e renndo siwil kam e sosiyateeji faggudu ngam siynude ITIE.
E Muritani, gila 2008, kala nde batu hilifaaɓe jooɗii, jamirooje keewɗe njiylawu oogirɗe walla gaggitagol mum en, ina ndokkee. So tawiino ina wondi e laaɓal, ɗuum ko maale moƴƴe wonande leydi ndii. Kono hay gooto anndaa no rokkirtee, e ko dañetee heen, sibu hiisa mum alaa fof ɗo feeñata e ɓeto kaalis leydi ndii.
Hannde, ina wiyee wonde «hooreeji leydi oo walla ɓalliiɓe ɗum ina njogii ko ina wona pelle 20 ɓaggorɗe (sous-traitance), dokkaaɗe kontaraaji keewɗi kaalis, gollotooɗe e nder niɓɓere kunuus » ! Ɗum ina jeyaa e ko addanno lowre internet «africa intelligence » wiyde wonde « oogirɗe Muritani ngoni ko e juuɗe wulaad Buu sbaa en ».
—————————-
ITIE (Initiative pour la Transparence des Industries Extractives), woni njuɓɓudi toppitiindi laaɓal e nder golle mbaylaandi gaggitagol. Ko dental denndinngal laamuuji e sosiyateeji e pelle renndo siwil e jom kaalisaaji en, e pelle adunankooje. Faandaare dental ngal ko waɗde feere mbele ngaluuji leyɗe ɗee ina nafta ɓiɗɓe mum en. Ɗum ɗoon noon aaɓnotaako so anndaaka ko dañetee e ɗiin ngaluuji tago. Ko ɗum tagi ITIE toppitii ko waɗde feere mbele terɗe mum ina kollita aduna oo kala no golle gaggitgol oogirɗe walla kuutoragol ngaluuji tago goɗɗi ɗii njahri, ko dañaa heen, ko ronkaa heen … ɗum noon, kala ko gollaa heen yo a taw ina laaɓti.
BAB


c: text/html

text:
Fayde e Fooyre Ɓamtaare. Caggal calminaali e koofnaali ngenndiyankooji feewde e ardorde Fedde Ɓamtaare Pulaar e Muritani e jaaynde mum Fooyre Ɓamtaare sabu darnde hiisnde daraande ngam wuurnude ɗemngal e humpitde leñol, ko yiɗde waɗande banndiraaɓe, ɓe ndañaano tawtoroyeede, ciimtol no ñalawma mawningol ñalawma Mammadu Sammba Joop ganndiraaɗo Murtuɗo, yahrunoo e nder wuro Mbaañ, ñalnde 11 lewru korse hitaande 2010.
Ciftoren Mammadu Sammba Joop
Eɗen ciftora ko ñalnde alkamisa, 11 lewru korse (juin) hitaande 2009, Baaba Leñol, baaba mum leñol fof hono Mammadu Sammba Joop ganndiraaɗo Murtuɗo Joopyaltunoo e men. Murtuɗo, sagata baɗɗo nguurndam mum fof e Leñol, yarlitanii Ɗemngal e Pinal ko aldaa e lohre, aldaa e ngowaari. Murtuɗo, mo Leñol ɓurani ɓesngu, Ɗemngal foolaani galle. Murtuɗo, mo Pinal ardanii golle, laatiiɗo lewru hakkunde koode ngenndiyankooje. Murtuɗo, mo Timmuɗo timmini, waɗaani Murtuɗo ɓurtuɗo. Murtuɗo,mo innde mum noddi ndimaagu, ƴiiƴam mum yarni lekki ngootaagu, mo warñeende mum laatii fittaandu ɓamtaare leñol.
Murtuɗo aranaama ngam tawtoyde Yero Dooro Jallo, jahnooɗo ñalnde alet 5 lewru mbooy (mars) hitaande 2006, Mustafa Booli Kan lollirɗo Saydu Kan, ñalnde alkamisa 28 lewru siilto (septembre) hitaande 2006 e Doktoor Umaar Kan, jahruɗo en e hitaande 2008, ɓeen e adinooɓe ɗum en, waɗnooɓe ñaam-golluuje tiiɗɗe, cuɗaari daartol leñol, wayɓe no Teen Yuusuf Gey, gittanooɗo e men ñalnde aljumaa 2 lewru siilto hitaande 1988, Elimaan Puri Tabsiiru Jiggo, ñalnde 28 lewru siilto 1988, Teen Aamadu Maalik Gay e hitaande 1989, Doktoor Umaar Bah, ñalnde 12 lewru colte hitaande 1998, Kodda Elimaan Sammbooru Barka lollirɗo Tijjaani Aan, ñalnde aset 14 lewru seeɗto hitaande 2001, Aamadu Muktaar Ndonngo e Seek Faadel Kan, ekn.
Ooɗoon kikiiɗe alkamisa mo Murtuɗo hirndi e Nuwaasot, ena yahdi e duusooɓe, duusooɓe suniiɓe, ɓe pittaali owɗi, ɓerɗe mettuɗe, waaltoyi ko Mbaañ, cile e leydi Hammadi. Yiɗɓe, sehilaaɓe e renndaaɓe nguurndam ena nduusa giɗo mo njawaani, njawaaki, Mbaañ ena teeɗanoo ɓiɗɗo mo hersiraani, ɓesngu Sammba Budel ena woya afo gorko mo dullaani. Goranam, Jasak naattaani wuro saka nannga mbeddaaji, feccita dingire, ñaaƴa e ngoowaandi. Jasak Dewo Takkonaaɓe geddi Mbaañ Hebbiya, geddi Mbaañ Siñtu, geddi Mbaañ Poongel, waali e poongel Gadeeji Dewo Kundo ena ndaara Mbayaar mo Yero Pennda, rewo Torja e barkeeje.
Alla waɗataa ko haani, waɗata ko ko haaji. Ko o haaji fof ko ɗum woni ko laatotoo.
So Ibraahiima Muktaar Saar ena wiyatnoo : aduna ko jamanuuji e sahaaji. Jamaanu maa feewnee, sahaa maa reenee. Ko waɗaa hanki, haaltetee hannde. Ko ko gollaa hannde, jaŋtoytee janngo
Mammadu Sammba Joop faamiino hanki ngam gollanaade hannde e janngo. O feewni sahaa makko haa timmi e nder jamaanu mo o hawri oo.
So kodda Elimaan Sammbooru Barka wiyiino : yonta fof e yontaaɓe mum. Yonta fof, leñol e payndaale mum. Njettinta leñol payndaale ɗe toɓɓunoo ko yontaaɓe hawrunooɓe e oon yonta.
Baaba Leñol wonii jontaaɗo e nder yonta mum, waɗii fotde timmunde. Leñol rewaani mo ñameende e bannge mo heedi oo.
So Abuu Aamadu Joop mo Lugge Saybooɓe ena wiyatnoo : mo waawi fof yo waɗ jam, daartol woppaani hay batte.
Murtuɗo winndirii innde mum alkule kaŋŋe e doggol jaambareeɓe leñol.
Gawlo miskineeɓe, bammbaaɗo waayeeɓe e roofolɓe, jahdigel majjuɓe e ɗawaaɓe waɗii fotde mum haa timmi. O tinndii, o tinndinii. O siftii, o siftinii, o softinii, o waajiima haa maayde joli, o rootaaki donngal.
- Ñalawma Murtuɗo
Ngam teskitinde ñalawma oo nde arti e hitaande 2010 (hitaande caggal sankaare ndee), Fedde sukaaɓe Mbaañnaaɓe e gardagol Commbee Joop, darii laŋ, dadii haa tiiɗi gila to ɓulnaade miijooji haa to siynude e golle. Ɓe njooɗodii e ɓesngu Murtuɗo, enɗam mum, njonngu mum haa e giɗgol mum, debbo e gorko. Nde diisnii ngenndiyankooɓe rewo maayo e worgo maayo, ɓe Murtuɗo renndunoo nguurndam e yiɗde, nde duuɗaani hay gooto. Nde eewnii gure catiiɗe e sagataaɓe jaambareeɓe teelɗuɓe, nde faltaaki. Nde tonngi tuugnorgal ngal toɓɓe tati pattamlame :
1). Juuroyaade yanaande Mammadu Sammba Joop
2). Silkude deftere Quraana
3). Nguurndam Mammadu Sammba Joop
Nde hawri e haala, nde nanondiri e feere. Ñalawma nanondiraaɗo oo waɗaani luural saka puural. Ko ñalawma mo Murtuɗo ruttinoo joom mum oo. O hawrata ko ñalnde aljumaa 11 lewru korse(juin) hitaande 2010. Nii woni, fedde ndee ummii e joɗnde, nde yaaɓani golle. Nde winndi ɓatakeeji, nde sari. Nde yettii kala mo nde waawnoo yettaade. Nde holliti kadi wonde kala jogiiɗo miijo moƴƴo, ena bismaa. Ko ɗuum waɗi ko almuɓɓe rokkanooɓe silki quraana ɓee tan njawi geɗal mumen, ñaagii ɓeydaneede heen mowluud, ñalnde jamma alkamisa 10 ndee. Mowluud oo yahii haa wonoyi 2w30h. Ardii jamma oo ko Ceerno Mohammadu Maalik. Ko e yamiroore elimaan raatiib wuro ngoo, hono Aamdu Hammdi Joop. Kono jogii njuɓɓudi jamma oo ko Ibraahiima Woppaa Saar. Ko oon heedti e geɗe kala ko fayti e diine. Almuɓɓe duɗal Ceerno Aamadu Hammadi ganndiraaɗo Ceerno Kodda Joop njimi, njaari Nelaaɗo, njanngi quraana. Ceerno Mohammadu Maalik Bah ko ganndo kuɓɓuɗo. O
waajii e fannuuji keewɗi saɗne. O sakkitorii ñalnde heen ko e nehdi sukaaɓe teeŋti e sukaaɓe rewɓe ɓee. O wiyi so a dañii ɓiɗɗo ñammin, safru, holtin kono kadi neh. O ñiŋi koltuuji ɓe ɓoornotoo jooni ɗii. O seyfiti guri bayleteeɗi ɗii e moori jokketeeɗi, togondirteeɗi ɗii. O haali tanaa majji to bannge laaɓal e soɓe. O woppaani salmondirde junngo e junngo tawi ko debbo e gorko e rewam ndaarki ndakammeewi. O woytii no feewi no sukaaɓe ɓee ngoppiri hannde Pinal Fulɓe, ŋottilii e jananinkooje. O wiyi yahdude e jamaanu firtaani woppude geɗe moƴƴe e aadaaji moƴƴi ɗi leñol faarnortonoo, naŋtoo e ko maayi, wiya ena wuurtina. Ko e oon sahaa woni nde MuusaaMammadu Jallo e Gelongal Bah ngari ena ngummorii Nuwaasot, ena ngardi e seto heewngo doole e faayiida. Ɓe mbismaa, ɓe njooɗii. Jibi Bah rokkaa konngol, bajo haftii, darii. Gelongal Bah ko kaayanaaɗo konngol. Alla ena rokki mo ñeeñal haala, ngal baylo e njamndi
mboɗeeri coy. O yetti Alla, o duwanii Nelaaɗo. O sakkitorii kanko ne, ko jeertinde feewde e pelle ɗe ngonaa laamuyankooje, ɗe o sikki ngoni ko e hoomtude renndo ngoo. E wiyde makko, won ko ɗe ngaddata e men, ko geɗe haɓotooɗe diine men e pinal men haa teeŋti e fannu jowitiiɗo e kaddingol sukaaɓe rewɓe. O wiyi no Demmba Hammee Gise heewi wiyde nii : ko cubballo waɗata tufdi walla ceŋdi e wannde mum koo, wonaa yiɗande liingu, kono haa bonna feere liingu.
Kamɓe arooɓe ɓee ne, kaalisaaji ɗi ɓe ngaddata ɗii ko haa ɓe ndaña feewnitaade e men. Jamaanu nguu foɓɓi haa ɗeɓi fantinde haa Ibraahiima Woppaa Saar, joginooɗo njuɓɓudi hiirde ndee, hartii yimɓe ɓee e faaydude hiirde diine e mooɓondiral dawrugol. Hiirde joofi e 2w30h, caggal duwaaw ceerno Mohammadu Maalk Bah.
Subaka janngo oo hawri ko e aljumaa 11 korse. Jammanu nguu fof ardaani e sahaa gooto. Won arɓe gila ñalnde alkamisa ndee, mbaali e Mbañ, won kadi arɓe e ñalnde aljumaa ndee, subaka haa kikiiɗe mum :
ØYimɓe mawɓe, gila e jaale pinal, ngenndiyankooɓe teskinɓe haa jagge njuɓɓudi laamu, mawɓe falnde ndee, ndokkii ñalawma oo faayiida e timmal : Ibraahiima Muktaar Daree Saar, Abdullaay Sih lollirɗo Saada Sih, meer falnde Mbaañ, Umaar Abdullaay Lih ganndiraaɗo Gobi Lih, koroowo jaŋde lesre e falnde Mbaañ, mawɓe ndeenka falnde ndee(sanndarmori e polis), Abdullaay Demmba Ñaŋ mo Jowol Sahre, Tabara Bah mo Ñaabina, Kaaliidu Ngayde mo Jowol Sahre, Gelongal Bah mo Fanay Ndooro Galle Alla, Qaalii Abdullaay Sal mo Lugge Saybooɓe e Gelongal Fuuta lollirɗo Njaay Saydu Aamadu.
ØGure catiiɗe, tuggude e Daawalel, Feere-Alla (Feeralla), Mbahe, Ñaabina, Njaawaldi Ɓulli e Mawngo, Garlol, Cilaa, Mbotto, Sorimalee, Wenndiŋ, Dabbaano haa addan maa e Dabbe to bannge rewo maayo, hay gooto heddaaki. To bannge Senegaal, en teskiimaa heen yimɓe ɗeeɗoo gure : Ganngel, Tufnde-ganɗe, Galoya, Cilambol, Lugge Toorodɓe, Mboolo Biraan, Mboolo Aali Siidi, Jaabaaji, Hoyre-foonde, Asnde Balla, Njaakiri, Wuro Moolo, Cilon, Caski, Jorbawol, jawgel e Baalaaji.
ØTo bannge setooji walla seteeji : Nuwaasot e gardagol Muusaa Mammadu jallo, Jowol Sahre e gardagol Ɗalhata Wele e Muktaar Mayna Jah, Sorimalee e gardagol Ceerno Aamadu Buuɗi Soh e Muusaa Boyya joop, Ndulumaaji Demɓe e gardagol Yaayaa Dem e Malal Dem.
ØTo bannge rajooji, jaayndeyankooɓe heewɓe, nantuɓe inɗe mumen nootitiima e ñalawma oo : Jallo Saydu Mammadu, Mammadu demmba Sih, Hammee Aamdu Lih, Abdullaay Saar e seto timmungo ummoriingo to Rajo Cilon e gardagol Aamdu Sih, maccuɗo Pulaar.
Nguuɗoo jamaanu fof, jaɓɓii ɗum Fedde sukaaɓe Mbaañnaaɓe e gardagol CommbeeJoop e Kayyaa Joop e ɓesngu mum.
- Juuroyaade yanaande Mammadu Sammba Joop
E gardagol hilifaaɓe diine nokku oo, 9w00h, jamaanu ngarngu nguu fof iidi, fayi genaale Mbaañ ngam juuroyaade rawda Baaba Leñol. Cente-cente, gila e ndawaleeje haa joŋŋeeji, jamanu nguu tarii rawda oo, neldi mo duwaaw, kanko e denndaangal maayɓe juulɓe. Duwaaw timmi, yimɓe ɓee ñoŋtii, payti galle to Abdullaay SammbaSaydu Buubooy. Galle oo heewi yimɓe, maa mbiyaa, haa ɓurti ñalnde wirwirnde makko. Ñalnde heen kattiɗen tan ko yahruɓe dawrugol mehol. En teskinooma ñalnde wirwirnde Murtuɗo, setooji dawrugol keewɗi naatiino e Mbaañ gila e jaagorɗe e haa mawɓe lanndaaji, kono hannde e ooɗoo aljumaa, huunde ndee ena famɗi walla tan mbiyen woodaani.
- Silkude deftere Quraana
E cakkital Ceerno Aamadu Hammadi Joop, ganndiraaɗo Ceerno Kodda, elimaan raatib wuro Mbaañ, deftere Alla ndee seerndaa, waɗtaa tummbitte. Almuɓɓe waalnooɓe jaarde Nelaaɗo ɓee e woɗɓe arɓe nootitiiɓe, ɓe nanndaani e Sammba Ngoƴa Sih, njanngi nde, kayre fof, e nder dumunna daɓɓo. Ceerno Kodda sakkiti duwaaw, gooto fof moomi e yeeso, yimɓe ñallinoyi.
Ko e ooɗoo sahaa mo yimɓe ɓee ngoni e foofde e fooftaade, woni ɗo Rajo Fonndu, yeewti Leñol darii haa tiiɗi ngam rewindanaade banndiraaɓe denndaangal ko ñalli golleede e ñalawma oo. Ngo yarlitanii Murtuɗo, ngo waɗi jokkondiral duumingal, ngal taƴondiraani hay hojom gooto, duggude e13w00h haa e 21w00h. Ngo jokkondiri e yimɓe heewɓe. Njahnoo ngo to Mbaañ ko Gelongal Fuuta lollirɗo Njaay Saydu Aamadu e Elimaan Mbooyo Wahaa Kaɗndorgal Ceelooji hono Hammee Aamadu Lih.
- Nguurndam Mammadu Sammba Joop
Nguurndam Mammadu Sammba Joop lollirɗo Murtuɗo wonaa nguurndam mbeeɓɗam haalde. Ko ɗam njuutɗam, mbaɗɗam daawe, keewɗam kaawniiɗe e ñaam-golluuje caɗtuɗe, ɗe mbeeɓaani e nder nguurndam tagoore aadeyankoore. Kono tan resndaaɓe yeewtere ndee ko e ɓurɓe humpitaade mo, njeyaa. Ɓeen ngoni Kayyaa Joop e Jallo Muusaa Mammadu mo Tokomaaji. Gadano oo, ko miñi Murtuɗo, mo jiidi yumma e baaba, jahdiiɗo mum, joganiiɗo ɗum kuɗol. Hakkunde Kayya e Murtuɗo ko huunde mawnde saɗne. So a ƴeewii mbiyaa ko hakkunde neɗɗo e ɓiyi yumma mum. Kono kadi yimɓe ena leldoo e reedu wooturu tawa ngonaa sehilaaɓe. So a ƴeewii mbiyaa ko hakkunde almuudo e ceerno mum walla ceerno e almuudo mum. Kono kadi almuudo e ceerno won ɗo ndeentondirta. So a ƴeewii mbiyaa ko hakkunde sehilaaɓe ɗiɗo yahdiiɓe maa funeeɓe ɗiɗo ɓe eewoode wootere. Hay ɓeen ena njogoo ɗo luurondirta walla ɗo kawraani e geɗe aduna, ko wonaa hakkunde Murtuɗo e Kayyaa.
Ɗimmo oo ko, Muusaa Jallo wiyetee. O jeyaa ko Tokomaaji e nder diiwaan Ngenaar. Tuggude e nde Mammadu Sammba Joop naatti Muritani e hitaande 1991, MuusaaMammadu Jallo ko e njaatigeeɓe mum. Eɓe ndenndi ko feccotaako, ɓetotaako, so giɗgol tabitngol. Ko e nder galle Muusaa jallo, Baaba Leñol ruttii e joom mum, ñalnde alkamisa 11 lewru korse hitaande 2009. Ko wune mo Alla rokki mo, mo heewɓe keeɓaani.
Yeewtere ndee dañaani joofde sabu yeewnatnooɓe ɓee ngoytii sahaa dottanaaɗo nde oo. Maa en eto artude e mayre e jaaynde Fooyre Ɓamtaare aroore, so Geno newnii. Ko teskotoɗen tan ko Farba Jaak, ena jeyaa Jowol, waɗii ɗoon ko waɗi faayiida saɗne. O ɓamtii ɗoon jime Murtuɗo keewɗe ko adii nde Kayyaa ena fuɗɗoo.
Caggal yeewtere ndee, ko ɓeydi e seedanteeji paytuɗi e nguurndam Murtuɗo. Adii rokkeede konngol Ibraahiima Muktaar Saar. Ibraahiima Muktaar Saar , caggal nde salmini jamaanu nguu, adii haalde ko no wayde e Murtuɗo, ko Murtuɗo woni ɗo mum e no fotiri e mum. O heɓii wiyde so Murtuɗo e Saydu kan ngittaama e nguurndam makko, hay batte heddotaako. E dalilaaji mum, oo lannda mo o ardi ko Murtuɗo waawni mo, caggal nde o hookri joom geɗe en heewɓe. O sakkitorii, kanko Ibraahiima Moktaar Saar ko waɗde eeraango feewde e Fedde sukaaɓe Mbaañnaaɓe, Pelle Pine( pelle ɓamtooje Pulaar, pelle tabital pulaagu e pelle magoyankooje Senegaal e Muritani) e hatanteeɓe teelɗuɓe, nde mbaɗanta Mbaañ maande pinal maantiniinde. Mbaañ ena haandi e waɗaneede hajjirde ngenndiyankooɓe laaɓtunde sabu Baaba Leñol ko ɗoon jeyaa e ko refti heen kadi alkule Pulaar ngadii soseede e ko Mbaañ e hitaande 1962.
Heewɓe kaalii caggal makko, kaalii cehilaagal mumen e giɗgol mumen e ɗo ndewdunoo e Murtuɗo kono miijo ɓurngo jaalɗaade ngoo ko miijo ngo Ibraahiima rokki ngoo wonde yo Mbaañ waɗane ko aduna fof ena teskoroo wonde ko ɗoon Murtuɗo e alkule Pulaar njibinaa.
En mbaawa tonngidde ɗoo denndaangal ko haalaa koo, kono tan ɓeeɗoo teddiniranooma konnguɗi: Gelongal Fuuta lollirɗo Njaay Saydu Aamadu, Jibi Bah lollirɗo Gelongal Bah, Umaar Abdullaay Lih, Tabara Bah, Mboh Huley, Jallo SayduMammadu, Hammee Aamadu Lih, Abdullaay Saar, Abdullaay Demmba Ñaŋ, Jeynaba Sih, Abuu Banngali Ñas, Ifraa Ñas, Maccuɗo Pulaar ɓurɗo anndireede Aamadu Sih, Raamata Abdullaay Toboy Saar e Demmba Joop, miñi mum Murtuɗo.
Yeewtere ndee ngasoyi ko heedde 20w30h. Uddi nde ko ɓeydol e duwaaw ceerno Aamadu Tijjani Gise mo Dabbe, caggal nde Commbee Joop e Kayyaa ndutti teddungal feewde e denndaangal banndiraaɓe arnooɓe.
Ciimtol Njaay Saydu Aamadu

robotstxt: allowed

filter: keep


text:
Ko ɓe ƴamooɓe sappo e goo ɓe ngonnoo e suɓngoooji leydi Farayse… njeenayo ɗaftaama heddiima ɗiɗo. Emanuwel Makron e Marin Lopen? Moni e maɓɓe fof noon ina jogii ɓure e ŋakkanɗe.
Emanuwel Makron semmbe mum gadano ko cukaagu mum. O yahrata ko e duuɓi 39 sabu o jibinaa ko ñande 21 deesaamburu 1977.Omo jogii ɓural kadi wonde mo jahruɗo to bannge faggudu ganndaaɗo e nder cippondiral alɗuɓe aduna oo. Omo jogii fartaŋŋe waasde mbo jeyeede e lanndaaji gaadanteeji. O Jogii ko waalde makko heeriinde ina wiyee En marche.
Kono wonde mbo galo mbo waasaani ina waawi wonde tonngol sabu waasde mbo anndude ngonka faraysenaaɓe famarɓe doole.
Marin Lopen fartaŋŋe mum gadano ko wonde mbo debbo (ina waawi wonde tonngol kadi). Ɓooyde mbo e politik e anndude jootte gonɗe heen. Yanti heen kadi omo e ɓerɗe faraysenaaɓe añɓe arani en. Kono kadi ko jom pellital e fiɓnde.
Marin Lopen ko kañum gooto jogori dooɗondorde e heddiiɓe ɓee fof. Ko gooto woni mbo rokkaani yamiroore hoto o wootane. yanti heen kadi won o nanngiraa ko gaño arani en e ɓaleeɓe.
HAKKUNDE MAKRON E LOPEN: FARTAŊŊE E NDOOFEELA MONI KALA
Ko ɓe ƴamooɓe sappo e goo ɓe ngonnoo e suɓngoooji leydi Farayse… njeenayo ɗaftaama heddiima ɗiɗo. Emanuwel Makron e Marin Lopen? Moni e maɓɓe fof noon ina jogii ɓure e ŋakkanɗe.
About the author /
Lewlawal Communcation
Post your comments Annuler la réponse.
Vous devez être connecté(e) pour rédiger un commentaire.
RADIO LEWLEWAL
JAAYNDEEJI SENEGAAL NAASAANDE 18 YARKOMAA 2018
NGALU TONNGOODE 295 : MAMMADU BOOKAR NAAN
Cakkite+
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0


text:
Ko e hitaande 1977, fedde Ngenndiiji Ndentuɗi toɗɗii ñalawma 8 marsa yo won « ñalngu winndereewu hakkeeji rewɓe ». Jibini nguuɗoo ñalngu noon ko kareeli tiiɗɗi ɗi rewɓe kaɓaa e nder leyɗeele hoyre-jawdiyankeeje Orop e Amerik e teeminannde noogaasiire ndee ngam ɗaɓɓude yo ɓe moƴƴinane sifaa no ɓe gollortoo nih, kadi ɓe ndokkee hakke wootde.
Ko e nder batu rewɓe « ndenndiin winnderiiwo » (Internationale socialiste) njooɗinoongu to Kopenhag, leydi Danmark e hitaande 1910, debbo harbiyanke almaañnaajo ina wiyee Kalaraa Setkin ñaagii yo rewɓe toɗɗane ñalngu e nder hitaande, wona maanditaare kareeli rewɓe ngam yiylaade hakkeeji mum en. E nguun batu, ko ina wona 100 debbo nelaaɗo, ummiiɓe e 17 leydi ndentii ɗoon.
E nder hitaande reftunde heen, seppooji rewɓe moolanaaɗi moolee mbaɗii e yoga leyɗeele, ko wayi no Almaañ, Siwis, Danmark, Dowlaaji Dentuɗi Amerik ekn. E hitaande 1912, ñalawma oo mawniinaa to Farayse, Holanda e Riisii.
Eɗen teskoo e oon tuuma, luure ina mawni e ɗeen leyɗeele, leñamaagu ina doolni, ko ɗum addi hare adunaare adannde (première guerre mondiale 1914-1918). Hare ndee jibinii boneeji haa keewi, heege sarii, maayɓe keewi, rewɓe mbaɗti e hare mum en wulaango yo hare ndee dartoo, ɓe mbiyi yo ɓe ngummin hare feewde e hare ndee (guerre contre la guerre), yo worɓe yahɓe haɓoyeede ɓee ngartu, yo cogguuli nguura uste ekn, ekn.
Ko e oon tuuma kadi filñitere rewolisyoŋ Riisii (1917) waɗi tawi rewɓe ina njogii heen darnde maantinde, ñalawma 8 marsa sompaa toon « ñalngu rewɓe ».
Ndeke noon 8 marsa ko ñalawma hare wonande rewɓe ngam yooltude hujjaaji mum en, wonaa juulde, wonaa pijirlooji, alaa, ko ñalawma mo rewɓe ɗo ngoni kala, poti betde ɗo njahrata e hare mum en e teskaade ngoƴaaji yonta oo. Ko ɗum waɗi fedde Ngenndiiji Dentuɗi, hitaande kala ina rokka ñalngu ngu tiitoonde, yeru e hitaande hikka ndee, hono 2018, tiitoonde ndee ko « sahaa oo yontii : rewɓe hirjinooɓe e nder nokkuuji dowri kam e nokkuuji teeru yo mbaylu nguurndam rewɓe ». Ɓe mberlii e internet Hashtags = jooni eɗen ngolloo =. Ɗum firti ko caggal nde konngol wellitaa, yonti ko golle. Ko nih woni, to Espaañ, ko ɓuri miliyoŋaaji joy rewɓe mbaɗi geroo (hono o geroo meeɗaa yiyeede toon) ngam ɗaɓɓude potal kam e riiwtude nuskeende rewɓe e nder nokkuuji gollorɗi, e nder heen, rewɓe ɓee mbaawii feeñninde ko njiɗnoo feeñninde koo, so anndinde, so rewɓe ndartinii golle tan, aduna oo fof dartoto, sabu oon ñalnde, tereeji e meterooji keewɗi njirlaaki, ko jiydaa e nokkuuji golle keewɗi dartiiɗi.
Kono ina wayino ellee, e nder aduna hee kala, ngoƴa dowrowa hikka ko fitinaaji ndool-ndolaagu kuccitinaaɗi e rewɓe. Yo won Enndo, yo won Turkiya , yo won Farayse, daande ko wootere : “yo ɗi bonandeeji pawiiɗi e ndool-ndolaagu feewde e rewɓe yo ndarto”.
Leydi men Moritani kañum ne ko ɗuum tigi woni ngoƴa dowrowo, sabu e ɗee kitaale, alaa ko ɓuri bonandeeji feewde e rewɓe heewde, yo won e gure mawɗe ɗee walla e laddeeji ɗii. Hannde, beeli jiknaaɓe rewɓe fof ko ko owi, nde ɓiye debbo wirnii kite maa fof, cikkataa ko musiiba hebtoto ɗum. Pelle toppitiiɗe hakkeji aadee, haa teeŋti e rewɓe, ngullitiima haa tampii. Ñalnde fof ko cukalel dewel yanaama too, walla waraama, rewɓe mawɓe ndaɗaani, entaaɓe ndaɗaani, hay tigguuji ndaɗaani.
Ɗumɗoo fof kadi tawa jiydaa e piggal ɓalndu, walla ƴattooje e biyaate muusɗe ɗe rewɓe mbiyatee ñalnde kala e nder galleeji walla e nder birooji.
Waɗooɓe ɗiin bonandeeji ko wuurdaaɓe : ko koɗdiiɗo, ma jeeyeewo bitik, ko desɗo yumma mum cukalel ngel ma ceer-seero neɗɗo, ma jannginoowo ekkol, hay jannginooɓe Ɓuraana. Etee, ɗeeɗoo geɗe bonɗe ɗe rewɓe mbaɗetee ko yaɓɓude hakkeji rewɓe, ndimaagu mum en, neɗɗaagal mum en, hurum mum en mo Allah waɗani ɗum en. Bonandeeji ɗii kadi keewii, ɓurtii. E hitaaande 2017 hee tan, warngooji rewɓe tati maantinɗi mbaɗii e Nuwaasoot : heen gooto, ko ceer-seero mum tawi ɗum e mbedda, yahi haa diwti ɗum, waɗi oto mum « ariyeere » yaɓɓi e dow mum, yahri yeeso kadi nikñi ɗum e yeeso ɓiɗɗo mo ɓe ndañdunoo. Goɗɗo oo kadi, ko ceer-seero mum (alkaati= polis) wiyi omo yaha koyngal bonngal, tawi mo omo wondi e musiɗɗo makko debbo, felliri mo « pistole » mum. Battindiiɗo oo, jom galle mum wiyi ko o addii gorko goɗɗo e mbalndi mum, hirsi mo haa laɓi memi leydi.
Bonandeeji mbaɗateeɗi ɗii kadi haala mum heewi ko tiɗɗeede sabu gacce ɗee nduttintee ko e debbo oo e galle mum en, baɗɗo bone oo yaha e haaju mum. Hay e nder jeewte nanataa ñalnde kala ko sukaaɓe rewɓe cuuraaki, ko kamɓe pooɗata worɓe ɓee, ko nih ɓe mbayi, ko nih ɓe mbayti. Bonande ooɗoo dallintaa bonande oyatoo ! Hay so en kiisiima won rewɓe waɗooɓe ko boni, ɗum rokkataa worɓe ɓee waɗde ɓe bonandeeji baɗata ɓe ɗii.
Yiylanaade waɗooɓe ɗiiɗoo bonandeeji ko ina pota hujjikinoraade ɗeeɗoo golle kaantare ko wallitde ɓe e waɗde ko boni e bonnude renndo fof.
So haala kaa woodi yettaade ñaawirɗi, ñaawooɓe mbiyata ko suka debbo oo ina welaa, mbatta ɗum « Zinaa », walla mbiya alaa sariya ɗo tuugnii ngam sokde worɓe ɓee.
Gila rawane pelle rewɓe ndariima haa eɓɓaande sariya ko fayti e ɗuum ƴettaa to bannge gofornama, neldaa parlemaa. Suudu Senaa e oon tuuma jaɓi eɓɓaande ndee, Asaambelee salii ɓenninde ɗum e hujjikinaade wonde eɗum luulndii diine Lislam. Etee, so ƴeewaama, rewɓe eɓɓuɓe ɗum ɓee kollitii ɗum hoohooɓe diine, gofornama kadi ina jogii jaagorgal kalfinaangal geɗe diine, senaa ina waɗi annduɓe diine, ɓeen fof njiyaani, ko Assembelee tan yiyi ɗum. Ɗum noon ko renndo ngoo haani daraade haa ɗum natta, kono rewɓe ɓee poti ɓurde sirŋinaade heen, sabu hannde, e nder leyɗeele juulɓe e ɓe ngonaa fof, oo musiiba ko ko yettodii ɗum en.
Ɗum noon, wulaaango men ko yo sariya kisnoowo rewɓe e bonandeeji tuugniiɗi e ndool-ndolaagu yo ƴette, etee tabitinee tabitino tiiɗngo.
Mbiyen enen « Jooni eɗen ngolloo ».
KMJ


text:
Fooyre Ɓamtaare: Ko adii nde naatanten mbunndi-mbunndi yeewtere ndee, emin njiɗi, hay so ko e jubbannde, kaalanaa banndiraaɓe holi aan.
Muttaar Sih : musiɗɗo Gelongal Fuuta, haalde hoore mum welaani, weeɓaani, kono tan haade a yaɓɓii koyɗe maa, a arii haa ɗoo, alaa e sago wooda ko ndesndu-maa-mi, hay so ko meeftannde. Miin, mbiyetee-mi ko Muktaar Sammba Baydi Sih. Innde ñaande ndee noon ko Muktaar Baylel Sih. Njibinaa-mi ko e hitaande 1952 e nder wuro Salnde Tebegut. Ko ɗoon naat-mi duɗal Farayse e hitaande njanngu 1957-1958. Ngon-mi ɗoon haa njawtu-mi e kawgel hitaande 1963 ngam naatoyde e jaŋde hakkundeere to Duɗal Saarle Deegool (Lycée Charles de Gaulle) to wuro Ndar, laamorgo A.O.F e oon sahaa. Ko minen ngoni haralde adannde hurmbitnde ngaal duɗal. Ngon-mi e ngaal duɗal haa e dillere duɗe njanngu waɗnoonde e hitaande 1968 to Senegaal, ngoppu-mi jaŋde caggal caɗeele mawɗe ɗe ndañnoo-mi e ndeen dillere (ɗe mi yiɗaa raaɗtaade ɗoo). Ndeen mi woppii jaŋde, mbaɗtu-mi jannginde. Ngadii-mi jannginde ko e duɗal Podoor 1 e hitaande 1969. Mi jannginii e nokkuuji keewɗi e nder leydi Senegaal. Keɓ-mi fooftere (retraite) ko e hitaande 2013, caggal duuɓi 43, hakkunde jannginde e nehde. Ko e ndeen hitaande kadi cos-mi duɗal fahɗuɓe-muumɓe e Pete (ɗo njooɗii-mi hannde ɗoo).
F.Ɓ : Hol no miijo jannginde fahɗuɓe-muumɓe ardi e maa, seydi Sih?
Muttaar Sih : miijo jannginde fahɗuɓe-muumɓe aranii kam ko ena fota wonde hannde duuɓi 28. Oon sahaa, njannginatnoo-mi ko e Meri, wuro Saybooɓe. Alla waɗi tawi musiɗɗo am, ɓiyi neene am Alhajji Tijjaani ena arnoo ɗoon e wuro hee, emin ngondi haa sukaaɓe muumɓe ngari e am yo mi janngin ɗum en. Njaɓ-mi, Alhajji Tijjaani Aan semmbini mi heen. Nde woni dumunna, caggal nde ndeeƴtoy-mi, miijtii-mi, tawtu-mi ko nelal Geno feewde e am, ɓeydii joganaade ɗum fiɓnde. Ngadii-mi jannginde ko biyeteeɗo Muusaa Jah lollirɗo Kammbulaa. Oon hannde ɓiɓɓe mum mbaɗtii nafde. Gila ndeen mboɗo waɗda heen kono mi alanaano ɗum humpito laaɓtungo sabu mi heblanooka heen. Mboɗo e kaan ngonka, mboɗo memmboo haa Alla waɗi debbo hollanndenaajo (Hollandaise) ena wiyee Wuuri, ena resaa Dabbe, nani dille am e ɗeen baɗte, ari tawi mi Pete. E nder yeewtere amen, o naamndii mi so tawii mboɗo yiɗi hebleede e fannu janngingol fahɗuɓe-muumɓe, mbiy-moo-mi mboɗo yiɗi. O waɗi feere njah-mi Nuwaasot laamorgo leydi Muritani, mbaɗ-mi toon lebbi joy. Nde ngasnu-mi heblo, ngartu-mi, nguddit-mi ngalɗoo duɗal, ngal innir-mi Hedis e lewru sulyee 2013.
F.Ɓ : Hade men ruttanaade helmere Hedis ndee, mbele alaa sababuuji goɗɗi cemmbinɗi pellital maa ngal ko jiidaa tan e yurmaade sukaaɓe muumɓe arnooɓe e maa ɓee?
Muttaar Sih : Hay so a jaggaani ɓernde am ndee ñohre, woɗɗaani ɗoon. Addani jaɓande sukaaɓe arnooɓe e am ɓee ko ngam yoɓde diminnaaji ɗiɗi walla ñamaale ɗiɗi. Go’o, nde njanngatnoo-mi ndee, mi dañiino caɗeele haa ɓurti. Ko sehil baaba am ena wiyee Saalif Ganndeega soodanatnoo mi defte e kuɗi ko njanngir-mi. Etee oon ko jelotooɗo, ko maa yeloo, sakkee, fecca ko dañata koo, soodana mi heen ko njanngir-mi. Ɗiɗi, ceerno am mo tuugnii-mi e mum oo, gittuɗo e am ellaaji keewɗi, ñobbuɗo ɓernde am haa ɗaati, wuurti mi e yurmaade, ngenndiyankaagal e jokkere enɗam hono Mammadu Sammba Joop lollirɗo Murtuɗo ko paho wonnoo, kono jannginii nanooɓe heewɓe e nder winndere ndee.
F.Ɓ : So en nduttiima e helmere Hedis ndee, hol ko nde firata e hol ko addan maa innirde nde duɗal ngal ?
Muttaar Sih : Hedis ko weendu e beeli Pete. Ndu woniri ko sara ɗo luumo ngoo woni hannde ɗoo. Petenaaɓe waɗtuɓe hakkille ɓee fof ena nganndi ndu, tee nanii kadi nafoore mayru ena haalee. E jamanuuji ɓennuɗi, kala dafanooɗo haa faayni, so ɓuuftiima e mayru ena heewi dañde jam. Ko oon faabu Alla walla oon sirlu addani mi rokkude duɗal ngal innde weendu nduu, sabu ngal daranii ko fooɗtude e artirde joñaaɓe e yeebaaɓe.
F.Ɓ : Mbele a fuɗɗiima yiyde e duɗal ngal njoorto ngo njogino-ɗaa haa innir-ɗaa ngal Weendu Hedi ?
Muttaar Sih : Seydi Njaay, njoorto joganooɗo oo fuɗɗaama yiyeede. Aan, ko e waawɓe seedtaade nafoore ndee njeyete-ɗaa hankadi sabu ko almuɓɓe ɓee mbaɗi e kikiiɗe oo fof ko e yeeso maa. Ko a seede wonde ɓe mbinndii, ɓe tarii, ɓe mbaɗii hiisa tawi ko e kiisorɗe gonduɗe e yowre, hay yimde, ɓe njimii. Hannde oo, hay so ko e safrirde ɓe ngari, ɓe teppotaako sabu eɓe mbaawi winndude kala ko ɓe muuyaa. Waasde ɓe yowitaade e joñeede, waasde ɓe huutoreede e golle kiisɗe walla kaaɓniiɗe njeyanoo ko e paandaale men dowrowe. E nder ɗiiɗoo duuɓi tati, ɗi puɗɗodii-mi e maɓɓe, mi yiyii heen yitere moƴƴere no moƴƴi.
F.Ɓ : Mbele njuɓɓudi laamu ngonngu ɗoo nguu ena jogii ɗo heedtan maa to bannge ballal gila e ngalu, kaɓirɗe haa e peeje walla alaa?
Muttaar Sih : Seydi Njaay, hay so laamu nguu ena jogori wallitde mi, ngu suwaa tawo. Ngu tellaaki tawo e ko golletee koo, miin fof e fooɗtirde hakkille maggu fannuuji keewɗi.
F.Ɓ: Banndiraaɓe heddiiɓe, ɓe ngonaa jagge laamu, tawi ko humpitiiɓe ko wuuraa e no wuurdaa, hol darnde mum en walla hol ballal mum en e ko mbaɗataa koo?
Muttaar Sih : Won balle ɗe puɗɗii-mi heɓde kono wonaa e ngooɗoo wuro Pete, wonaa kadi e saraaji maggo. Ɗoo, mi suwaa tawo meeɗde heɓde ballal ko ngal waawi wonde ummoraade e galo, wuro walla e njuɓɓudi ko ndi waawi wonde. Ballal gadanal ngal keɓ-mi ko ummoraade e ɓiyi Njuga Kebe tawi ena rewnoo ɗoo ena yaha, yiyi sukaaɓe ɓee, yurmaa ɓe, jokkondiri e am, nde yahi neldi mi ko cood-mi simoŋ, puɗɗii-mi mahande ɓe jannginirɗi ɗiɗi ɗo Pete ɗoo. Ɗiiɗoo duuɓi tati kadi ko kañum waɗata kaɓirɗe ɗe almuɓɓe ɓee njanngirta. E teskaade noon wonde emin njogii duɗe ɗiɗi, to Galoya e to Pete. Ngal Galoya ngal waɗi ko sukaaɓe 8, jannginta ngal ko suka debbo. Ngal Pete ngal ko miin jannginta ɗum. Winndaa e maggal ko almuɓɓe 63 kono njanngata heen ko 43 sabu ŋakkere jannginirɗi mahaaɗi.
Ballal ɗimmal ko ummoraade e biyeteeɗo Saada Njaay, meer Mbummba. Oon ne waɗii heen junngo mum, wallitii hay kaɓirɗe janngirɗe. So ɗuum alaa ko bayɗo no Umaar Aamadu Jah, gonɗo sabaabu garal men hannde e wuro Mbotto, mo nganndu-ɗaa, ena heewi wallitde en kaɓirɗe janngirɗe.
F.Ɓ : So tawii laamu addaani ballal mum e ko mbaɗataa koo, joom kattanɗe en nootaaki tawo e ko njahataa koo, ɗum firti ko aɗa wondi e caɗeele ɓurtuɗe hay so a haalaani ?
Muttaar Sih : Gelongal Fuuta, mboɗo wondi e caɗeele, ɗum ne ko ɓurɗe saɗtude e caɗeele. Caɗeele am ɓurɗe doolnude, ɓurɗe teeŋtude, udduɗe hannde hoore am haa kaɗti mi ɗaanaade, ko tati:
1- Mi mahii jannginirɗi ɗiɗi, wooturu heen fof ko 8m/6m. Ɗi ngoortaama kono mi dañaani tawo ko kunndir-mi ɗi, mi dañaani baafe e kenorɗe, ɗi ndaakaaka tawo.
2- Sukaaɓe ɓee puɗɗiima heewde, ko miin jogii nguura maɓɓe etee mi alaa ñaam-waalordu (internat).
3- Mi alaa nokku jaajɗo mahaaɗo ɗo sukaaɓe rewɓe ɓee e worɓe ɓee mbaawata wonde kadi lakkitoo tawa ɓe njillondirtaa. Ɗeen caɗeele nawtii almuɓɓe heewɓe, nootinooɓe e duɗal ngal, nde tawnoo alaa jaɓoowo jippinde paho-muumo e galle mum.
F.Ɓ : Mbele almuɓɓe janngooɓe ɓee, won ngalu mbaɗata so eɓe mbinndoo e duɗal hee walla e maayirɗe lewru ngam wallitde ma e fereeji ɗi mbaɗataa ɗii ?
Muttaar Sih : Caggal ñamaale ɗe njoofii-mi to dow too, nde cosat-mi Duɗal Hedis ngal ndee, faandaare am ko wootere wonnoo so gollirde sabu Alla ngam naftirde sabu Alla. Kala garɗo janngude, so ena jogii ɗoon tolno, winndete ko aldaa e njoɓdi walla e seremelleeji goɗɗi.
F.Ɓ : Caggal almuɓɓe 13 ɓee, won seto ngo ngardu-ɗaa, hol darnde maggo, kanngo ne, e nguurndam duɗal ngal walla e golle maa keeriiɗe?
Muttaar Sih : Ɓeeɗoo njeeɗiɗi ɓe ngardu-mi, gooto e maɓɓe fof won to ummorii e nokkuuji gollorɗi kono kadi ena jogii ko wallitta mi to bannge hakilantaagal e to bannge softeende. Woɗɓe kadi ena keddii caggal, ndañaani arde e ngol laawol. Seydi Njaay, hay gooto yiɗaa teelde e nder nguurndam mum walla e nder golle mum, miin, ko kamɓe teelti mi, kaɗi mi yeeweede. Ngardu-mi ɗoo ko e Sheriif Bookum, Abuu Umaar Jallo, nulaaɗo Horirde Nehdi e Heblo, Abuu Demmba Aan, mawɗo duɗal jaŋde ɗoon e Pete, Demmba Aan, jonaaɗo Meer Pete, Baabalih Aan, jiiloowo Dillannde NANN-KA e diiwaan Pete, Muusaa Wele, jirwinoowo jeewte to Pete-FM, Faati Miñel Manngaan, kuufoowo duɗal fahɗuɓe-muumɓe Hedis.
F.Ɓ : En teskiima wonde almuɓɓe ɓee kuutortoo ko Farayse so ɓe mbinnda, mbele ɓe mbaawaa huutoraade binndol Pulaar walla ɗuum ena naamndii siloyannde woɗnde?
Muttaar Sih : Min ngoni ko e miijtanaade ɗum. Won ɓe ngollottoo-mi, ngoni ko to wuro Nuwaasot, min kaaldiino haala mbayka noon. Ena waawi tan ɗoo e yeeso seeɗa, ɗum sakkanee peeje.
Kono tan seydi Njaay, minen wiyeteeɓe ko fahɗuɓe-muumɓe ɓee, min ngalaa ɗemɗe lafjeteeɗe. Njiɗ-mi wiyde ko hay so jinnaaɓe amen kaalata ko Pulaar, Sooninke, Safroore, Wolof walla Shinuwaare, minen kam min kaalaani heen hay gootal, min kaaldata ko peɗeeli. Ɗemngal amen ko ɗemngal ngootaagu, ngal alaa heedi-heeda, ko ɗemngal hakkunde leyɗeele, ngal anndaa kinɗe ɗemɗe walla siilaaji guri ɓalli. Ɗum yiɗi wiyde haa hannde ko fahɗuɓe-muumɓe winndere fof, so njooɗodiima ena nanondira, ena paamondira tawa coklaani firo haade kay ko ɓe jannguɓe, heblaaɓe e ɗemngal peɗeeli.
F.Ɓ : Hol konngol maa battindingol walla hol eeraango ko kuccitintaa e renndo ngoo?
Muttaar Sih : Ko adii fof, mboɗo yetta Alla, mboɗo duwanoo ndeeɗoo jaaynde Fooyre Ɓamtaare nde Alla juutnata balɗe mayre, juutna juutnuɓe balɗe mayre, nde Alla hisnata nde, hisna hisnuɓe nde haa nde waawi ummaade gila Nuwaasot, nde tawa min e Mbotto.
So ɗum yawtii, eeraango am feewde e leñol ngol, feewde e aduna oo ko walleede no caɗeele ɗe njoofii-mi dow ɗee no cafriraa sabu wulaango jamma so ɗaldaama e gooto ena waawi jibinde baasal. On njaaraama!
Gelongal Fuuta lollirɗo, Njaay Saydu Aamadu


text:
Bismillaahi-Rahmani-Rahiimi
E hino lan hannde mi heɓii duuɓi sappo e jowi e nder ngurndan an, mi faamaali fewndo mi fini ka ɗoyngol an bimbi mu’un wonnde nga’al ñallal an hannde ko wonndu ngal e ŋalaw e juhal, e weltaare humpitagol, ñannde go’o ɗun ittay lan e jamaanu ngu mi feƴƴi e mu’un e nde mi naata e jamaanu ngu mi woni fuɗɗaade ɗun.
Mi fini bimbi law no mi woowiri non ñannde woo, no mi gaynirnoo waajibiiji an ñallal yankooji ɗin-ɗi mi waɗata ko adii mi ittude kooƴe-tun mi yi’i ka yeeso baaba en an huunde luutondirde e no mi woowiri yi’ude ɓe non, mi anndi kisan wonnde huunde himmunde lan hino e nder wonkii maɓɓe.
Gite maɓɓe ɗen hino tudditii ɓuri no woowiri non a sikkay ko ɓe weddittiiɓe toni maɓɓe ɗin hino hiɓɓondiri e goɗɗun a sikkay hiɗi faalaa yewtude huunde himmunde kono ɓe deƴƴa, golli maɓɓe ɗin hino diwnude ka hoore taabal ittirgal kooƴe ɗun hino holla wonnde ɓernde nden hino heewi tew huunde himmunde, hino tanƴinaa si tawii heewii nde hibbata.
No mi jooɗornoo takko maɓɓe ka snngo taabal ɓe wi’i lan kisan tawi gite maɓɓe ɗen hino heewi weltaare ɓe maaki:
Ko on yo ɓiɗɗo an hannde a waynike jamaanu e nder ngurndan ma’a a naatii e jamaanu hesu fuɗɗii ngu..Hannde a wonii e nder gite sari’a lislaamu on gorko timmuɗo hellifaaɗo..hannde Allaahu on okkiima o yewtiriima kellefuyee, e hoore neweende o yamiriima o haɗiima.
Baaba en an ɓeydi:
Ka sari’a lislaamu haa hanki hari ko’a paykun hari a hewtaali ka worɓe ɓen accitiraɗaa nii.. Hannde non piiji ɗin fow waylike..hannde a wonii gorko wano worɓe ɓen, hiɗa ghirritanaa ngorgu ma’a ngun e waawugol timmugol yewtere, ɓaawo a hewtii e o’o nokku ɗo’o, o jonnii ma ɗun, Allaahu okiima yewtireede yamiroore makko nden e haɗoore makko nden.
• Accee hakkee mi faamaali ko honno Allaahu okkirtammi o yamirammi?
Enee yamiroore ko dokkal ?
-Accu mi fensitane fiyaake on haa anndaa ko honno yamiroore makko nden wonirta dokkal e hoore ma’a... Jooni hiɗa janngude ka duɗal, hiɗa wonndi e njaatigiiɓe ma’a ɓen ko janngooɓe, hino hakkunde mo’on maruɗo hakkil tinniiɗo arayɗo janngugol ɗoftiiɗo rentii-ɗo, hino hakkunde mo’on ɓe wonaa ɗun, on daroto habboɗon fiyaake keso saatiiɗo arude on, laamiiɗo on on ara ndaara on, no gite makko ɗen fonndiri e gite ma’a ɗen o ndaare ko a weltiiɗo ka aranun, ɓaawo ɗun o weltano maa ko feƴƴuɗaa e suudu ndu wonunoɗaa e hoyɗude ndun, hara himo ghirritanimaa wakkilaare ma’a timmunde nde hewtuɗaa e mu’un nden, ko’o senndindirɗo hakkunde ma’a e njaatigiiɓe ma’a luttuɓe ɓen, sabu huunde nde hannduɗaa e ghirritaneede wakkilaare ma’a nden.
Enee a faamataa nden ñannde teddungal hertii ngal e fiyaake makko on, e yiɗugol ko’o yamirmaa kon, e hoolagol hoore ma’a fii fewtingol yewtere e ma’a hara wonaa goreeɓe ma’a luttuɓe ɓen, ɗun ko iwtirɗun e wakkilaare waɗugol ko o yamirmaa kon..
Ɗun ɗon fow ko hooreejo duɗal ma’a ngal woni ko yamiri, ko honno ɗun wonirta si tawii ko hooreejo duɗe ɗen fow yamiri ? maa hara ko hooreejo ɓen ɗon fow woni yamirɗo on ?
Ko honno ɓernde ma’a nden si tawii yamirɗo on ko..
Baaba en an jokkindiri hiɓe ƴawa teppere teppere fii yamiroowo yewtaaɗo on, e kala teppere nde ɓe hewti ko suuɗinoo ɓaawo kon ɓurta ɓanngade lan..
No baaba en an hewtirnoo e fii yamiroore Allaahu nden e yewtere makko nden e an, e ko’o fawimmi kon tun mi ɗenƴii.
• Allaahu yewtammi min .. o yamirammi min..min.
- Ko non woniri ɓiɗɗo on... ko an tigi Allaahu woni yamirde..a heɓii duuɓi sappo e jowi... ko an o woni fawude..ko an woni mo duuɓi sappo e jowi..ko an o woni yamirde..ko an o woni e haɗude.
• Enee hara miɗo hanndi e ngal teddungal..taguɗo tagu ngun ɓe fow maɓɓe teddinammi fawammi, taguɗo kammuuji ɗin e leydi ndin yamirammi haɗammi..emmba nde’e ñalaande an hino weli nee! Emmba nde’e hitaande an hino weli nee! Emmba ngorgu hino foti.
- Ko an yo geɗal an hino fawimaa ɗoftagol ko taguɗo ma on yammirmaa teddinirmaa kon.
• Mi etoto laawi ɗin fow e hoore weltaare gollitirgol ñaawooje makko yiɗaaɗe ɗen, kono..
- Kono honɗun..?
• Kono ko honɗun woni kellefuyeeji ɗi’o fawimmi ɗin? ko honɗe woni ñaawooje ɗe o fewtini e an ɗen ?
-Ñaawooje sari’a yankooje ɗen ko ɗe nooneeji jowi..ko waɗɗiiɗe e harmuɗe e yiɗaaɗe e añaaɗe e dagiiɗe.
• Ko honɗun woni waɗɗiiɗe ɗen ? ko honɗun woni yiɗaaɗe ɗen ko honɗun woni añaaɗe ɗen e dagiiɗe ɗen?
- Kala ko tawi bee waɗaa ko ɗun woni waɗɗiiɗe ɗin wano julde nden, hajju ngun, jakka on, khumusu on, yamirgol ko moƴƴi ngol, haɗugol ko añaa kon, e ko wonaa ɗun ko heewi.
Kala ko tawi bee accaa ɗun ko jeyaa ɗun e harmuɗi ɗin wano yarugol beere, maa waɗugol jinaa, maa wujjugol, maa funsugol, e fenugol, e ko wonaa ɗun ko heewi.
Kala ko moƴƴi waɗugol hara wonaa e hoore waɗɗagol, si tawii ko faandaa e mu’un ko ɓattorgol Allaahu haray ɗun ko jeyaa ɗun e yiɗaaɗun ɗun, wano ittugol sadaka jonna waasuɗo, e laaɓal e moƴƴere njikku, e huntugol haaju gomɗinɗo ɓittiiɗo, e julde jamaa, e wujagol labunnde, e ko wonaa ɗun e ko heewi.
Kala ko moƴƴi accugol e woɗɗitagol hara wonaa waɗɗingol accugol, si tawii ko faandaa e mu’un ko ɓattorgol Allaahu haray ko ɗun woni ko añaa, wano nennugol desal gorko e suddiiɗo, e ɗuɗɗingol teŋe, e salagol ñawlude gomɗinɗo hatonnjinuɗo e ñamaande hara hino woodi e ko wonaa ɗun.
Si tawii non ko ko accanaɗaa suɓanagol hoore ma’a waɗugol maa accugol, haray ɗun ko jeyaa ɗun e dagiiɗe ɗen wano ñaamugol e yarugol e ɗaanagol e jooɗagol e setagol e ko wonaa ɗun.
• Ko honno mi senndindirta hakkunde waɗɗiiɗe ɗen e yiɗaaɗe ɗen, e harminaaɗe ɗen e añaaɗe ɗen, ko honno mi anndirta ɗun ɗoo ko waɗɗii ɗun mi waɗa mi ɗoftoo maa ko harmu ɗun mi acca mi woɗɗitoo, ko honno mi anndirta..
Baaba en an ndaarimmi ɓe moosi, ɓe ndaarimmi ndarɗe yurmeende e giggol ɓe faalaa maakude goɗɗun si wonaa tun ɓe maakaali, ɓe deƴƴiti ɓaawo ɗun ɓe naati e nder miijo luggungo.
Men fow men deƴƴi deƴƴere juutunde a sikkay men lannii yewtude, kono hari miɗo habbii ko hon ɗun ɓe maakata, on tuma ɓe maaki konngol ngol toowaa.
- Hiɗa saatii senndindirde ko waɗɗii e ko harmi, ko yiɗaa e ko añaa, si tawii a janngii defte fighiha ɗen, a taway goɗɗi e majji hino mari rukunuuji e e pecce e sartiiji, goɗɗi e majji hino mari mbaadiiji hertiiɗi, goɗɗi e majji hino mari.. hino mari..
Ndaaru defte fighiha ɗen a yi’ay nder ton ko majjan maa kon.. hiɗa saatii anndude wonnde fighiha ko ganndal yaajungal, defte teemeɗɗe winndaama e maggal, jooma gannde en hebbinii lannde maggal on wiɗanɗe, nanndo majje fanɗii taweede e nder gannde neɗɗanke yankeeje go’o.
• Enee hino waɗɗii lan anndugol ɗen defte ɗon fow fii yo mi anndu ko waɗɗii lan waɗugol.
- Hiɗa waawi yiltaade e ɓuraaɗe raɓɓinɗineede ɗen e ɓuruɗe welude faamude ɗen, a taway hiɗe senndaa e geɓe ɗiɗi:
Geɓal go’o ko fii dewe ɗen tun, geɓal go’o ko fii huwwondire ɗen tun ?
- Habbo seeɗa, rewtoɗaa defte fighiha ɗen, hiɗa saatii anndude seeɗa seeɗa ko faalaɗaa anndude kon.
* * * * *
Mi woni e yahugol ka suudu marirdu defte hino gasa mi waaway yi’ude defte fighiha ɗen...No mi yi’irnooɗe mi weltii fota, ɓanndu an ndun fow mooƴi, mi sikkiri nii.
• Awa e hino defte fighiha ɗen, jooni mi hewtii e faale an on..Miɗo saatii janngude ɗe, mi heɓay e nder majje jaabaaji laaɓuɗi fii lannde an ɗen..miɗo saatii fowtaade.
Mi hooti ka suudu heña ko mi weltorɗo golle ɗe mi waɗi ɗen, mi udditi baafal ngal e hoore hawjere, mi naati ka nder suudu e hoore miɗo hawji, mi udditi deftere an nden miɗo hawji. No mi fuɗɗornoo janngude mi fuɗɗii yi’ude binndi kesi e an, mi ɓittii kisan ɓaawo ɗun mi deƴƴinii mi ƴetti mbaadi go’o.
Mi tawi miɗo janngude buy, mi faamaali hay e huunde e ko mi janngi kon, a yi’ii ko honno mi duncirta haaju an on.
Mi miijitii mi wi’i: Yomi jokkindir jannde nden mi ndaara si mi faamay, mi fillitoo janngugol ngol. Mi fillitoo ndaarugol si mi faamay hino gasa mi nafitoray.
Saa’i feƴƴi tawi hino satti, tawi ɓernde an nden hino ɓittii, nde alaa accude ɓittude lan, deftere nden hino yeeso an miɗo janngude, miɗo janngude, ɓaawo ɗun mi fillitoo ko mi janngi kon, kono mi alaa e faamude hay e huunde.
Duulere hayrugol fuɗɗii mooɓondirde takko an seeɗa seeɗa, ɓaawo ɗun nde woni e waylagol ko nanndi e duulere suno wonunde ƴawde ka gite an.
Mi janngii buy, kono miɗo haani ghillitaade wonnde mi faamaali hay e huunde e ko mi janngi kon ko sifee.
Mi tawi yeeso an konguɗi ɗi mi nanaali haa hannde mi anndaali ko ɗii konnguɗi arayɗi ɗo’o firi:
(Annisaab, Al Bayyinatu, Al ma’unatu, Al arch, Al Masaafal –mulaffagha, Al hawlu, Al aabigh).
Wano mi yi’iri konnguɗi e yuɓodiralji hino anndoo e majji ko huutorteeɗi e ganndal ngal tawi hari mi janngaali, mi faamaali ko honnɗun wi’etee (ilmul ijimaalii) e hukkmu takliifii.
Ɓaawo ɗun mi janngi sagara haalaaji yuɓindiraaɗi yuɓɓondiral feerewal, ngal tawi hari mi wowtaa ɗun, e sagara haalaaji yewtuɗi fii ñaawooje ɗi mi yi’aali ɗun e nder ngurdan an, mi anndaa ko fii honɗun ɗi yewtanaa, ɗun acci lan e hoore ŋalaw.
Hari mi anndaa sagara haala (Sikkitagol ka darɗe julde hino wa’iwa pellital, si tawii non o sikkitike ka golleeji wano non ɗun ɗon hay hino jiiɓii..).
E ko heewi e konnguɗi ɗi mi janngi mi waawaali faamude. Aduna on fow yiilondiranimmi..hakkille an ɗen yahi.
Ko honno mi faamirta ko Allaahu on dagini kon mi waɗa ɗun? Mi annda ko o harmini kon mi woɗɗitoo ɗun?
Mi ɓanti juuɗe an ɗen ka asama, tawi gite an ɗen hino ɓesude gonɗi mi torii...
Jooma an! Miɗo anndi a fawii lan kono mi anndaa ko honɗun wawuɗaa mi..
Jooma an! Ko honno mi anndirta ko ɗaɓɓirɗaami kon, fii yo mi waɗu ko ɗaɓɓirɗaami kon.
Jooma an! Waɗu defte fihgiha ɗen defte laaɓuɗe ɓannginayɗe ko faalaɗaa kon, fii yomi faamu ko faalaɗaa wi’ude kon.
* * * * * *
Nden ñannde jemma mi habbii baaba en an ka taabal hiraande..
Ɓaawo niɓɓii, tawi gite an ɗen hino ronki mbaymba-ykooji an ɗin hino heli ka fuɗɗoode.neeɓaali ɗe hentii ɗe wa’i wa kaalisi.
No baaba en an hewtirnoo ɓernde an nden fuɗɗii tappude ɓanndu an ndun fow wuli a sikkay ko reme nanngimmi mi ɗo miijitoo ka wonkii an, mi fillitoo wonnde konngiɗi e sagarahaalaaji ɗi mi janngi ɗin mi waawaali ɗi faamude.
Mi suusiti mi waawi ghirritaade ɗuytaare nden, mi wi’i baaba en an:
• Mi ndaarii defte fighiha ɗen, ɗe sattinanii lan, ɗe jaɓaali udditannde lan ɓernde majje on hay mi gaynaali konngol an sakkitoro wol ngol mi yi’i gite baaba en an ɗen hino fewta e miiji luggu ngo, ɓaawo ɗun ɗe arti, ɓe ndaarimmi a sikkay ko goɗɗun ɓe faalaa yewtude, tun ɓe maaki : Mi rewii e ɗatal nanndugal e ɗatal ma’a ngal fewndo mi wonunoo e sifa ɗi’i duuɓi ma’a.
Mi janngi defte fihgiha ɗen mi faamaali hay huunde e majje ko nafata, sifa ma’a tigi..Kono min mi heɓaano cuucal ma’a ngal mi ghirritii ronkugol faamugol ngol.
Needi an ndin jaɓaano mi wowla, hersa an kan heedimmi lan e baaba en an lanndagol ɓe e seeɗa e ko keccu hertori si ngorgu ara, hari mi anndaa hellifeede hino laatora si wonaa ngurndan happaa ɗan, haa mi lanndii baaba en an:
• Enee kellefuyee hino waɗira si wonaa ɗun?
- Eyyo, kellefuyee hino arira e gorko si tawii gooto e al’alaamaaji tati heɓike:
Aranun e mu’un: ko nde o heɓata duuɓi sappo e jowi.
Ɗiɗaɓun e mu’un: ko nde ndiyan maniyyu ɗan yaltata e makko foti ko e laawol renndugol, maa ko hoyɗitagol maa ko wonaa ɗun.
Tataɓun e mu’un: Ko nde leeɓi ñaaɗuɗi fuɗata ka senngo ley reedu makko, ko mi faalaa wi’ude ko leeɓi nanndiɗi e leeɓi hoore ɗin ko mi wowlirani ɗun ko senndindirgol leeɓi ɓowruɗi fuɗayɗi e nder ɓanndu ndun fow wano ka juuɗe e piyude misal.
• Ko honto woni ɗon?
- Ko nokkuure wonunde senngo ley wuddu ndun senngo dow ka sawru ndun fuɗi ɗon tigi.
• Ɗi’i ɗo’o ko al’alaamaaji hellifeede gorko, si tawii non ko suddiiɗo?
- Suddiiɗo hino hellifiree heɓugol makko duuɓi jeenay (fergu).
• Hannde ɓannganii lan wonnde mi waawaali faamude defte fighiha ɗen, newnanee lan mi suɓoo nde waɗantommi yewtereeji, firtanommi kala ko tawi hino sattanimmi, ko tawata hino waɗɗii lan faamugol e huɓindagol, fii yo mi waawu huutorde ñaawooje sari’a ɗen e laawol sellungol wano Allaahu seniiɗo on sar’iniri ɗe non.
• Ɗun hino moƴƴi si tawiino hara en waɗay yewtereeji ɗin e laawol lanndondirgol.
- No faaliraɗaa woo.
• Kono ko honɗun fuɗɗorten yewtere me’en aranere nden ?
- En fuɗɗoray ñentingol ngol, ko ɗun ɗon waɗanay maa maa keerol e ɗate ko wonuɗen gollitirde kon ka nder fighiha me’en.
• En fottii.
* * * * * *


text:
Yontere ɗemngal Farayse e Farankofoni (francophonie) yuɓɓinaama e leydi hee tuggi 17 marse 2018. Ɗum hawri kisa ko won ɓeen yimɓe jannguɓe ɗemngal Arab ina ñiŋa ngal, ina naamnoo yo Farayse yaltine leydi ndii. Ko e nder ɗuum, Ahmed wul Hamsa, hooreejo fedde muritaninaare farankofoni (Amf) siftinii wonde “wonaa hare woni hakkunde ɗemɗe kono ko galɗondiral (gootal kala ina alɗina goɗngal ngal) “.
“Wonaa no hono won ɓeen mbiyrata nii, Arab e Farayse mbaɗndaani daɗndu, kono ko ɗemɗe ɗiɗi timmondirooje hakkunde mum en, ko ɗe timmondirooje kadi e ɗemɗe leydi ndii goɗɗe ɗee, hono Pulaar, Sooninke e Wolof » e wiyde Ahmed Hamsa.”
Teddiniraa yontere ndee hikka ko Sokna Aysata Kan (meeɗnooɗo wonde jaagorgal e laamu Muttaar wul Daddaa). Ambasadeer Farayse e leydi ndii, hono Joël Meyer yettii Muritaninaaɓe sibu mum en jeyeede e wuurnuɓe ɗemngal Farayse e nder Muritani, haa teeŋti noon e winndooɓe (defte) ɓee. E wiyde makko : « Ɗemngal Farayse ina jogii darnde e Muritani, sawndo ɗemngal Arab ngal ngal fooɗondiraani, sawndo ɗemɗe ngenndiije ».
Ɗumɗoo hawri hikka ko e Hooreejo leydi Farayse e hoore mum, ina lelni tuugnorgal ƴellitgol ɗemngal Farayse. Ñalnde 20/3/2018 o hollitii feere ndee, e nder 30 kuulal, mbele ɗoo e 2050, 700 miliyoŋ neɗɗo ina mbaɗta haalde ngal, ngal wonta ɗemngal tataɓal to bannge keewgol haalooɓe (jooni ko ngal jeegoɓal caggal Engele, Manndari (ɗemɗe Sinuwaaje), Españool, Arab, e Inndo). Hol to ɓeen yimɓe njogori dañeede ? Yoga e maɓɓe ɓe nganniyii waawnude ɗum en Farayse ko e Afrik. Nder ɗuum, maa ɓe ƴettu peeje to bannge jawdi ɗe meeɗaa ƴetteede mbele jannginooɓe ɗemngal ngal « ina daña ngonka moƴƴa » ngam moƴƴinde golle mum en, sukaaɓe ɓee kadi njannginiree ngal no moƴƴirta nii. Ko ɗum addani huunde e jannguɓe Afriknaaɓe (ko nanndi e Ashil Mbemmbe) jeertinde e kala sifaa njiimaandi kesiri, sibu e ko ɓuri teeŋtude ɓeen haalooɓe Farayse hesɓe ko e Afrik nganniyaa heɓeede.
Bookara Aamadu Bah


text:
Kofi Annan, Gananaajo gonnooɗo Koolaaɗo Kuuɓal Fedde Ngenndiije Dentuɗe hakkunde 1997 e 2006 oo, maayii ñalnde aset 18 ut 2018. Kofi Annan jibinaa ko ñalnde 8 abriil 1938, o janngii to duɗal jaaɓi-haaɗtirde Amerik lollungal biyeteengal Massachusetts Institute of Technology (MIT) hade makko gollaade e Fedde Ngenndiije Dentuɗe (FNGD) tuggi 1962.
E hitaande 1993, o waɗaa cukko-kuuɓal FNGD, o ardii catal mum toppitiingal deeƴre. Oon sahaa hawri ko e kewuuji ɗiɗi muusɗi, so warhoore Ruwanndaa e wolde Bosni. Ndeen o wiynoo ɗuum addanii mo roondaade donngal teddungal so « faamninde kaangol e dagagol naatde e hare so tawii jojjanɗe aadee njaɓɓaama jaɓɓugol peeñngol ». Kofi Annan lomtinoo e ngardiigu FNGD ko Misranaajo biyetenooɗo Butros Butros Gaali ñalnde 1 saawiyee 1997. E hitaande 2001, o rokkaa njeenaari Nobel wonande jam sabu darnde maɓɓe ngam yiylaade deeƴre e winndere ndee. E hitaande 2003, o feeñnini miijo makko e wolde Amerik to Irak, o wiyi : « ñalawma am ɓurɗo ɓawlude, ko wolde Irak, sabu am ronkude haɗde nde ». Lomtinoomo e ngardiigu Fedde ndee ko Ban Ki-moon, ñalnde 31 desaambar 2006.
Ko o sankii koo, yimɓe heewɓe, ardiiɓe winndere ndee, ceedtiima e makko golle moƴƴe, gila e gardiiɗo FNGD jooni oo, hono Antonio Guterres, haa e hooreejo Riisi, Hooreejo Farayse, e woɗɓe.
Fooyre Ɓamtaare


text:
E nder yontere wootere, hakkunde 15 e 19 desaambar 2014, batuuji ɗiɗi mawɗi jowitiiɗi e kisal njooɗiima to Ndakaaru e Nuwaasoot. Jooɗinoo to Ndakaaru, tuggi 15 haa 17/12/2014 ko batu inniraangu « Forum international de Dakar » (Batu hakkunde leyɗe Ndakaaru). Ndee woni joɗnde maggu adannde.
Fotde 350 neɗɗo ummoriiɓe e leyɗe 40, tawtoraama. Fuɗɗi miijo ngoo ko Farayse e Senegaal. Hitaande kala e ngu foti jooɗaade ngam yuurnitaade geɗe kisal e nder Afrik ngam wallitde « cosgu pinal kisal e nder Afrik ». Jooɗinoo e Nuwaasoot ko batu « G5 du Sahel » (Goomu njoyo Saahal : « G5 Saahal »). Ngalɗoo dental denndinngal Muritani, Mali, Burkinaa, Caad e Niiseer, sosaa ko ñalnde 16 feebariyee 2014 to Nuwaasoot ngam yuɓɓinde e rewindaade golle e dawruɗi kisal leyɗe jeyaaɗe heen ɗee. Ardii ngal ko Muhammed Abdel Asiis, hooreejo leydi Muritani. Hello3
Ko ɓuri teskinde e joɗnde Ndakaaru ndee, gaa gaa keewgol tawtoraaɓe ɓee, ko haala kaalaaka heen ñalnde uddugol ndee. Ɗo yahanoo artaa fof, ko haala Libi e ownooɓe ɓuri fooɗtude hakkillaaji hooreeɓe leyɗe ɗee. Jaabondiral waɗii heen boom, tee joopaa heen ko “Alliance Atlantique”, hono OTAN (Kaɓɓondiral Atalantik), haa arti noon e leydi Farayse. Teskaama boom, nde Libi innaa fof, yeeso Jean-Yves Le Drian, kalifu Ndeenka leydi Farayse artat. Yeru nde Muhammed Wul Abdel Asiis wasiytoo « reentaade soodtude ndimaagu dahaaɓe hoto semmbinde ownugol ».
Huunde e konnguɗi ɓurɗi maantinde
Seek Tijjaan Gaajo : « Dille ceɓɓitiiɗe ina ɓeydoo ñalnde kala heewde e Afrik. Kono yimɓe mbaawaa haɓde e majje so njiytaani dame goodɗe e nder renndo ɗo ɗe corkortoo ɗoo… »
Idris Debi, hooreejo Caad : « Ownugol ko musiiba mo alaa mbaadi, alaa leydi, tee wuuri ko e jiyle ɗe cellaani ».
Ɗiiɗoo konngi ina ceedtoo wonde gooto fof yaltinii toon ko wonnoo e ɓernde mum. Hooreeɓe leyɗe Afrik tawaaɓe ɓee eeriima Farayse, ɗaɓɓiri ɗum nde ƴeewtotoo hafeere Libi.
Ibraahiim Buubakar Koytaa wiyi : « Tawtoregol amen, minen malinaaɓe, ina seedtoo ngonka amen hannde, walla ko min njogornoo wonde so tawii François Hollande fellitaano, duuɓi ɗiɗi jooni, arde faabaade min. Deeƴre waawaa aaɓnaade ɗoon ɗo gagga worgo-Libi ñawndaaka ».
Makki Sal : « Eɗen cunii hannde e ko golle puɗɗanooɗe Libi ɗee timminaaka tawo. Ina waɗɗii fuɗɗinooɓe golle ɗee wallude min timminde ɗe. Eɗen poti waɗtude heen kadi batte ummoriiɗe Misra, rewrude e Frères musulmans en, ardooɓe cente-cente, ina naata e leydi hee, kam e njulaagu petroŋ ngu dartaaki ngu ɓe keɓirta kaalis coodirteeɗo njogitaaje. Ɗum noon, woni ɗoon ko wufdu musiiba wonande nokku Saahal oo, fotndu toppiteede no haanirta nii ».
Idris Debi ƴettiti haala Makki, jokki heen « Alaa Makki, tuubakooɓe e OTAN timminii kay golle mum en to Libi, sibu wonnoo faandaare maɓɓe ko warde Kaddaafi, tee ɓe mbarii mo ! Kono ɓe mbarii mo tan, ɓe toppitaaki no leydi ndii feewiri ». O jokki « Wonaa enen njogii safaara caɗeele gonɗe Libi ɗee, jogii coktirɗe e safaara ɗeen caɗeele ko OTAN, fotɓe firtude ownooɓe ɓee, no ɓe pirtiri Kaddaafi nii ». Caggal ɗuum, o jaggi e juuɗe Jean-Yves Le Drian e wiyi ɗum « Kalifu tedduɗo, aɗa yaafoo mi e ɗii goongaaji, kono, ko musiɗɓe amen hirnaangenaaɓe (tuubakooɓe) tigi poti safrude uure Libi ndee ». Oon jaabii mo : « Eey, ko goonga gagga Libi ina woodi, ina jojji winndere ndee kala toppitoo ɗum ».
Ko ɗum tagi Makki wiyde nde tonngata haala kaa ndee : « Ɗemɗe ɗaccitaama hannde, ndokkondiren kadi aadi ɗoo e hitaande, so Alla jaɓii ! »
Haala Libi kaa noon, wonaa Foroom Ndakaaru tan haali ɗum, sibu hay batu G5 Saahal njooɗinoongu Nuwaasoot ko kaan haala ɓuri teeŋtinde, sibu ɓe mbaɗii noddaango feewde e Goomu Kisal Fedde Ngenndiije Dentuɗe, ɓe ɗaɓɓiri ɗum nde heblata konu ngam yahde Libi safroyde jiiɓru wonndu toon nduu.
Muttaar


text:
Gila hanki, 31 mars 2008, wiɗtooɓe (annduɓe) ummoriiɓe e janngirɗe toowɗe (iniwersiteeji) leyɗe jeyaaɗe e Fedde Peewnugol Maayo Senegaal (OMƁS) nana ndenti e batu mawngu ngam yuurnitaade kuccam fedde nde. Ina jeyaa e payndaale nguuɗoo batu renndinngu annduɓe ummoriiɓe ɗum noon, Mali, Gine, Muritani e Senegaal,
« wallitde gostondiral gannde hakkunde leyɗe kuufɗe maayo ngo, wallitde golle wiɗto iniwerisiteeji mbaɗata yowitiingo e kuutoragol moƴƴol ngalu diƴƴe e sato e semmbinde e tafde moɓre wiɗtooɓe e sanɗaaji e Ooɗoo fannu ».Ngalɗoo dental ina foti kadi joofirde ciifgol nanondire gollondiral hakkunde Goomu ɗowoowu (Comité de pilotage) e Diiso anndeyankeewo (Conseil scientifiŋue). Ngam faamninde tigi rigi fayndaare nde, Mohamed Salem wul Mersuuk, gardiiɗo Fedde nde, hollitii wonde Fedde nde ina anniyii hesɗude mbele ina waawa yahdude e yonta hannde o.
E nder ɗuum Fedde nde fellitii tottude wiɗtooɓe ɓe ko ina wona 100 miliyoŋ kaalis seefaa (CFA) ; habri ɗum ko Habib Sy gardiiɗo Diiso jaagorɗo OMƁS. Ooɗoo kaalis, hay so yonaani ngam huuɓnude payndaale ɗe, ko fuɗɗoode moƴƴere.
Eɗen ciftina wonde Fedde OMƁS nde jibinaa ko e hitaande 1972, nde lomtii ko Fedde woɗnde, wiyetenoonde “Fedde Leyɗe Kuufɗe Maayo Senegaal” (Organisation des Etats riɓerains du Fleuɓe Sénégal (Oers)).
Bookara Aamadu Bah


text:
Ñalnde alet 24 desaambar 2017, caggal duuɓi joy e lebbi 8 e balɗe 6 daayo, Aamadu Tumaani Tuure (ATT) artii e leydi mum. Ko laamɗo leydi Mali hannde oo, hono IBK e hoore mum neldi mo laana ndiwoowa laamarka ngam artirde mo. Hojomaaji 10 caggal nde laana kaa juurii kanko e jom suudu makko Lobbo e sukaaɓe maɓɓe ɗiɗo rewɓe, ɓe tellii aɓe moosa weltaare.
Dognunoo mo Mali ko kuudetaa ɓurɗo fof fuuyde, mo kapiteen Hayaa Sanogo, gonɗo hannde kasoo, waɗnoo mo e hitaande 2012, tawi alaa ko heddanii mo e woppude laamu so wonaa lebbi ɗiɗi. Heewɓe ina ɗaminii maa o naattu dingiral politik. Kono so en teskiima ko o biynooɗo, e hitaande 2012, o birgataa hankadi ardaade leydi Mali, tee, nde o ittunoo Muusaa Tarawore e Laamu ko kanko welanoo joñtaade mbele Mali na loowa laawol lomlomtondiral e laamu jamyamol, eɗen njaakorii tan o artantaa laamu. Waɗeede kuudetaa arta e leydi mum caggal ɗuum, ko huunde nde heewaani waɗde.


text:
E nder lebbi tati, gardinooɗo taamasoor, meeɗnooɗo wonde jaagorgal konu, e kanndidaa e woote gardagol leydi, mbaraama. Neɗɗo goɗɗo, meeɗnooɗo wonde gardiiɗo jaagorɗe, ko majjuɗo, anndaaka ɗo heedi. Goɗɗo kadi ina wiyee waraama. Gine Bisaaw naattii e nder neergre e warngooji, lebbi tati caggal warngo persidaa Nino Wieraa. Ɗum fof sabu bone laamu. Hare laamu hakkunde goomuuji PAIGC, parti gardiiɗo laamu o, e pelle leƴƴi.
E ko haalaa, huunde e nanngaaɓe hannde ɓe, njooɓtoraa ko enndude kuudetaa ngam yandinde laamu e mudda ngu. Ko laaɓi heen tan, kamɓe fof ko ɓe luulndiiɓe hooreejo hilifaaɓe hannde o, hono Karlos Gomes (Carlos Gomez) kam e gardiiɗo konu ngu, hono Zamora Induta.
Yimɓe ina ceedtii wonde e ɗiiɗoo lebbi ɗiɗi, luulndiiɓe ina tampinaa toon. Balɗe jawtuɗe ɗee tan, gardiiɗo parti luulndo ɓurɗo mawnude o, hono Kummaba Yala, woytiima wonde ina hulani kisal mum. Carlos Gomez, gardiiɗo hilifaaɓe o, gonɗo e ɗanngal to Lisbonne, jaɓaani haalde hay dara, tee anniyaaka hootde ko adii 12 suwee 2009.
Huunde e hoohooɓe politik mbagginii dirtingol woote potɗe waɗde ñalnde 28 suwee ɗe, mbele yimɓe ɓe ina mbaawa yeewtude e caɗeele leydi ndi, mbele kala ko waawi waɗoyeede fof tawa tuugii ko ɗo selli.
Kono ina anndaa saabii ɗee bone fof ko danndu woote ngu. Wonii jooni lebbi, to Gine Bisaaw, alaa kajo, alaa keytotooɗo, ko ‘welmaa mbaɗaa’ walla mbiyen ‘ko waawi wara’, wonaa hay ‘waawi fiya’. Ina hulaa hoto ɗum jibinde wolde hakkunde ɓesngu leydi ndi.
Kampaañ woote ɗe ko hannde foti fuɗɗaade, tee alaa fof feere ƴettaa tawo ngam deeƴnude ngonka ka. Doosɗe woote leydi ndi noon na mbiya wonde so tawii woodii e kanndidaaji ɗi baraaɗo, woote ina poti dirtineede.
Aduna o fuɗɗiima faayde. Ban Ki Moon hollii sunaare mum, Dental Orop ñiŋii ɗee golle warhoore, Portugal hollitii faayre mum mawnde, fedde daraniinde jojjanɗe aadee wiyeteende Raddho ina huli hoto leydi ndi waytude no Somaali nii, e nder leydi he, hoohooɓe renndo ngo kollitii wonde ‘nattii hoolaade laamu ngardiingu ngu’. Yo Alla danndu Gine Bisaaw e bone julankooɓe dorog !


text:
David Cameron woppanii Theresa May, duuɓi 59, ngardiigu guwarnama Biritaan. Ngol woni ɗiɗmol ko debbo ina ardoo Laamaandi ndenndundi. Jogori ɓurde maantinde e golle makko ko termondireede no leydi makko yaltiri Dental Orop.
David Cameron woppanii Theresa May, duuɓi 59, ngardiigu guwarnama Biritaan. Ngol woni ɗiɗmol ko debbo ina ardoo Laamaandi ndenndundi. Jogori ɓurde maantinde e golle makko ko termondireede no leydi makko yaltiri Dental Orop.
Ko e maayirde suwee 2016 biritaannaaɓe ngootnoo jaltugol leydi ndii Dental Orop. Ɗeen woote ko David Cameron huninoo yuɓɓinde ɗum en ñalnde 23 suwee 2016 ngam diisnaade yimɓe mum so leydi mum heddoto walla yaltat Dental Orop, woote lollirɗe Brexit. E oo sahaa, e ko Theresa holliti e njillu mum ngadanu to Almaañ, ɓe njoɗɗintaa ɗaɓɓaande maɓɓe jaltugol Dental ngal ko idii maayirɗe hitaande ndee, ɗum woni ɓe keñaaki, sibu, e wiyde makko “maa ɗum heblanee no moƴƴi”.
Brexit ko dottannde « British Exit » (jaltugol Biritaan), konngol tiimtangol e « Grexit » kuutoranoongol e 2015 nde leydi Geres jiñii e caɗeele faggudu haa wiyaa ine riiwee e Dental Orop. Seerndi ɗum tan ko « Grexit » ko kuugal wonnoo, « Brexit » noon ko joom mum e koye mum en cuɓanii ɗum koye mum en.
Jaltugol ngol noon ina sifaa e doosɗe Dental Orop, e kuulal mum 50, ko maa leydi pellitndi yaltude ndii waɗa ɗaɓɓaande huccina ɗum e Diiso Orop (Conseil européen). Caggal ɗuum ndiin leydi yeewtidee hol no jaltugol ngol yuɓɓinirtee.
E ɗo yahretee jooni ɗoo, hay gooto e haralleeɓe Orop waawaa wiyde ma mbele ngol jaltugol ko malal walla ko tanaa wonande Orop walla Biritaan. Aɓe luurdi heen. David Cameron gonɗo sabaabu majjum sabu mum gaa miijaade diisnaade Biritannaaɓe mbele keddoto walla njaltat Dental Orop, kañum wiyi ko « miɗo yenanaa ɓuraten doolnude e hisde e feewnitaade ko nder Dental Orop juɓɓitinangal ». Ina jeyanoo e payndaale Cameron nde habrata juɓɓingol woote ɗee, yiɗde huutoraade ɗum ngam waawnude Dental Orop waylude laawol ƴettunoo e mahngo Orop ngol. Ɓe cakkitiino nii sarɗiiji ngam haaytude yuɓɓinde woote ɗee e toɓɓe ɗeeɗoo :
Tumarankaagal e yah-ngartaa oropnaaɓe (ustugol balle dokketeeɗe tumarankooɓe ummiiɓe e leyɗe Orop goɗɗe), kaalis (natta wonde ko Oroo tan huutortee), jehre wootere (wellitaare yah-ngartaa kaalis e nder Dental ngal), ndimaagu (engelanaaɓe ngonanaano ngootaagu to bannge politik). Ko waawnoo heen wonde fof, jaltugol Laamaandi ndenndundi e Dental Orop ina muusi yoga e laamuuji e leyɗe Orop, so wonaa añangureeɓe seɓɓitiiɓe nannduɓe wayɓe no Marine Le Pen en nii…
BAB


text:
Waalde e dow danki, finde e les ganki, waalde e dow ganki, finde e les danki, fof waalde e jam, finda heen ɓuri. Farayse waaldii e piyanɗe jamma aljumaa, 13 lewru desaambar (jolal), findii e ubbude maayɓe e safrude barmuɓe, ñalnde aset 14 lewru jolal 2015, tawi ndewdaa ɗoon ko ownooɓe (owbeelɓe).
Waalde e dow danki, finde e les ganki, waalde e dow ganki, finde e les danki, fof waalde e jam, finda heen ɓuri. Farayse waaldii e piyanɗe jamma aljumaa, 13 lewru desaambar (jolal), findii e ubbude maayɓe e safrude barmuɓe, ñalnde aset 14 lewru jolal 2015, tawi ndewdaa ɗoon ko ownooɓe (owbeelɓe).
Jamma aljumaa, 13 jolal 2015 owbeelɓe dadiiɓe pafti pettooji, jogiiɓe petelaaji hare njanii e won e nokkuuji e nder Paris, laamorgo leydi Farayse. Njangu nguu waɗii maayɓe 130 e barmuɓe 352 e nder heen 99 wonɓe e ngonka caɗtuka, paayniika.
Ena sikkaa wonde owbeelɓe ɓee peccii ko e goomuuji tati, jettiiɗi nokkuuji keewɗi e nder Pari. Won e maɓɓe yahɓe to dingiral fuku koyɗe heedde 21w20h. Oon sahaa tawi ko fijannde fuku hakkunde Farayse e Almaañ ena ruuki e nder dingiral ngal. Faransuwaa Olannde, mawɗo leydi ndii e hoore mum wonnoo ko to nder dingiral too, ena yeeɓa bal. Nde fettaango ngoo dilli, sokla e faayre ɗuhii e ɓerɗe, ndeenka ɓadtiika mo nulani elikopteer, arani mo. Sabaabu fettaango ngoo ko gooto e owbeelɓe ɓee fettinnoo dadol mum e sara damal dingiral fuku ngal, wartii, nawori goɗɗo.
Won taƴre woɗnde yaaɓani, heedde 21w25h, to Ñaamirɗe Kariyoŋ (Carillon) e to Peti Kammbodse (Petit Cambodge) to tunndo 10ɓo (10e Arrondissement) e nder wuro Pari, haa hannde. Ndeen taƴre walla nguun goomu ari ko e werlaa ɓaleejo, ena jogii petelaaji hare, pelli ko aldaa e paltoor e jamaanu tawanoongu ɗoon nguu. Yimɓe 15 mbaraama heen. Heedde 21w30h, fettaango ɗimmo kadi eelti e sara dingiral fuku Farayse ngal. E oon sahaa gooto walla hojomaaji ɗiɗi caggal mum (21w32h), petelaaji ndillii kadi to tunndo 11ɓo. Ɓeen felluɓe toon ngoni kadi ko e werlaa ɓaleejo. Njangu to 92 mbedda Shanon e ñaamirde wiyeteende Bel Ekip (Belle Equipe) waɗi ko heedde 21w36h. Yimɓe sappo e njeenayo mbaasii heen pittaali mum en.
Nde yahi haa heedde 21w40h, woodi tato e yimɓe owbeelɓe ɓee yaltuɓe e werlaa ɓaleejo mo njolnoo, naati ɗoon e nokku pine e pijirlooji biyeteeɗo Batakalaŋ (Bataclan), ngudditi jeyli e dow yimɓe, mbari heen pittaali keewɗi, ko jiidaa e barmuɓe heewɓe. Ko fijirde mawnde doornoo ɗo Batakalaŋ ɗoo. Heedde saanga 21w53h kadi, fettaango tataɓo dilliti e saraaji dingiral fuku, ko gooto kadi e ow-beelɓe ɓee fettini dadol mum.
Ɗiiɗoo njanguuji fof baɗduɗi e nder sahaa gooto, e nder sahre wootere, ngollii ɗum en ko worɓe njeenayo. Heen njoyo ɓalli mum en keptinaama. Ɓeen ngoni Barahiim Abdel Salaam, Sami Amimuur, Omaar Ismayla Mustefay, Ahmad Al Mohammad e biyeteeɗo Bilaal Hadfi. Tato e owbeelɓe ɓee ndonkaama heptineede walla tawa ɓalli mum en njiytaaka nii, Alla e pafti mum en heewnoode semmbe. Baɗtuɗo jeenaɓo oo, hono biyeteeɗo Salah Abdel Salaam ko naatɗo e sooynde, yiytaakaa tawo. To bannge miijo, ena sikkaa wonde fotata ɗowde golle ɗee ko belsiknaajo biyeteeɗo Abdel Hamiid Abawuud, baraaɗo e pellondiral baɗngal hakkunde owbeelɓe e polis Farayse ñalnde alarba 18 noowammbar to Saint-Denis, e nder Pari. Ko oon woni jannginoowo owbeelɓe ɓee karallaagal konunkaagu, diftagol e peeje njanguuji.
Ardiiɓe leyɗeele keewɗe neldii duwaawu feewde e mawɗo leydi Farayse ngam renndude e ɓesngu Farayse sunaare so wonaa Bashaar Al Asaad, hooreejo leydi Siiri, biyɗo ko heptii hannde leydi Farayse koo ko rewam dawrugol mum to leydi Siiri. Ɗuum ena jeyaa e ko laynata deeneeri owbeelagu e nder winndere ndee.
Njaay Saydu Aamadu (Gelongal Fuuta)


text:
Fuku Ceene waɗatee ko e dingiral kahindiingal ko ina wona pecce tati dingire fuku gaadoraaɗe. Fettooɓe ɓee ko njoyo bannge kala, lomtotooɓe ɓee ko njeeɗiɗo. Lomtondiral ina wona e kala sahaa. Dumunna pettugol ngol o hojomaaji 12 laabi tati. hakkunde dumunnaaji ina fooftee hojomaaji tati. Kala Biit naati Fuku Ceene ina waawi wiyeede kadi fuku daande maayo.
Alaa kadi ɓoornaade paɗe.
Leydi Senegaal yahii laabi tati. Hikka kadi to Bahamas kippu oo hollirii mbaawka mum.
Senegaal caggal nde ɓenni e nayaɓal timmoode kawgel aduna fuku Ceene, hawrata ko e leydi Itali.Ngaal kihondiral nanngaa ko alkamiisa 04 Me. Hade kippu Senegaal oo yettaade ɗo; o foolii Ekuwaatoor 9 e 0, hade poolgu makko Bahamas 10 e 1.
Fuku Ceene noon alaa ɗekki, poolgu waɗat tan. E nder hakkunde Senegaal e Siwiis ko 6 e 6, faw pettaa oo rokki siwiis poolgu.
Hammee LIH
FUKU CEENE : SENEGAAL HAWRATA KO E ITALI E NAYABAL TIMMOODE
Fuku Ceene waɗatee ko e dingiral kahindiingal ko ina wona pecce tati dingire fuku gaadoraaɗe. Fettooɓe ɓee ko njoyo bannge kala, lomtotooɓe ɓee ko njeeɗiɗo. Lomtondiral ina wona e kala sahaa. Dumunna pettugol ngol o hojomaaji 12 laabi tati. hakkunde dumunnaaji ina fooftee hojomaaji tati. Kala Biit naati Fuku Ceene ina waawi wiyeede kadi fuku daande maayo.
About the author /
Lewlawal Communcation
Post your comments Annuler la réponse.
Vous devez être connecté(e) pour rédiger un commentaire.
RADIO LEWLEWAL
JAAYNDEEJI SENEGAAL NAASAANDE 18 YARKOMAA 2018
NGALU TONNGOODE 295 : MAMMADU BOOKAR NAAN
Cakkite+
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0


text:
Ñalawma ngaynaaka mawninteedo 23 Jolal nani heblanee. Guwerneer Maatam e jaagorgal ngaynaaka mbadii batu ngam heblanaade ndeen Ñalaande Raneeru Farlo
Ko ngam reende hurum e nder njiimaandi renndo teeru Wurosoogi addani sukaaɓe ɓe daraade e subaka 11 10 2018 yaltude e boli ngam yooltude hujja mumen. Ooɗoo ngoƳa ko nokku mo Meer Wurosoogi egginnoo ɓeen gollotonooɓe ɗoon mekaniseeji, yeeyooɓe sabu paaɗgol haa yettii jeere mawnde renndo teeru ngo. Ɗeeɗoo balɗe noon teskaama won ko mahatee […]
Centre Amadou Malick Gaye Ex Bopp
Tél: 77 562 14 73 / 77 105 64 69
E-mail: lewlewalcommunication2018@gmail.com


text:
Ko ngool koyɗol woni : Ko wage miijinoo tafde korwe jolnooje yimɓe e kaake, jaawɗe (ɓurɗe diwooje yaawde), dogooje dow leydi (dow faɗo henndu) walla nder leydi maa ndiyam, tawa kadi ngonaa posnooje henndu poofaten nduu, ɗum noon kormiiɗe sato. Tar hello 6
Ko ngool koyɗol woni ? Ko miijo wage biyeteeɗo Elon Musk (mawɗo antampiris Tesla Motors – peewnoowo laaɗe kuuraa – e SpaceX (diwooje)) e PayPal (lowre enternet yoɓirde). O miijinoo ko laaɗe dogooje nder korwe, jolnooje yimɓe e kaake, jaawɗe (ɓurɗe diwooje yaawde), dogooje dow leydi (dow faɗo henndu), walla nder leydi maa nder ndiyam, tawa kadi ngonaa posnooje henndu poofaten nduu, ɗum noon kormiiɗe sato.
Ɗum noon, caggal otooji e laaɗe ndiyam e laaɗe njoorndi e laaɗe diwooje, joli jooni ko laaɗe-korwal. Ina yaakoraa maa njaaweendi majje yettoyo 1 220 km/h (woni sowoo laabi 4 njaaweendi dillaango (oolel). Ɗum firti ko ɗo abiyoŋ waɗata waktu e feccere, kañje ɗe mbaɗata ɗum ko e hojomaaji 30 fat!
Ko kewi jooni saka ngool koyɗol na wiyee laatiima goonga ?
Gila nde o yaltini miijo ngoo, woon annduɓe ngoni ko e golle, nde tawnoo paamii eɗum wona. Ɓurii ɗoon hannde, sibu ɗo wuro wiyeteengo Tuuluus (Toulouse) to Farayse ɗoo, anndiraango peewnugol laaɗe diwooje (yeru Airbus) korwe ɗee, korwe goonga goonga ɗee, puɗɗiima addeede ngam feewnude laana-korwal (inniraaka Hyperloop) ngadana kaa.
Jooni, ɓe nganniyii tawo ko feewnude laawol uddingol, ngol 320 meeteer, ɗo laana kaa foti dogde ɗoo, potngol fuɗɗaade golle ɗoo e maayirɗe hitaande ndee. Antampiris toppitiiɗo ɗum oo darnii kippu (goomu) 800 neɗɗo fotɓe toppitaade golle ɗee. Bolol goɗngol ngol njuuteendi kiloomeeteer gooto, e meeteruuji 5,8 tooweendi, maa mahe ɗoo e maayirɗe hitaande faande ndee. Suudu ɗo ɗannotooɓe ɓee njooɗotoo ɗoo ɓooyataa gasa feewneede…
Bookara Aamadu Bah


text:
Njillu ammbasadeer dowlaaji dentuɗi amerik to haalirde dowri diiwaan Maatam, Timtimol fm. ko ngol ɗoo waɗti laawol ɗimmol yillaade e nder haalirde Timtimol fm. faayiida o ko ngam yeewtitde e remooɓe, awooɓe, aynaaɓe kame fitiram golle en. Haa teeŋti to bannge kisal, eɗen nganndi ɗo e nder diiwaan Maatam ina heewi ɓesngu Ameriknaaɓe wuurɓe e nokku he. Darnde ardiiɓe nokku o, gila e heblooji potɗi waɗeede to bannge kisal e no reentortee yoga e caɗeele.
O yilliima e nder haalirde ngam ngam ƴeewde no ɓe ngollortoo, e yerondirde e golle renndo Amerik. To bannge cañu lefol Timtimol renndinde kala hinnde, leñol, goobu ko ɗuum demokaraasii gooto kals tina hoore mum waasa yeeweede.
Bookar sek Gawlo ngenndi Lewlewal Maatam


text:
Al Quds (Jerisalem) TRUMP findinii seyɗaane !
Ina jeyanoo e ko Donald Trump huninoo e sahaa nde ndaartata lefol laamu to Amerik, wonde so wootanaama maa eggin Ammbaasaad Amerik Tel- aviv, nawta ɗum Jerusalem. Ko o huninoo ina...
Muritani yooɓtoraama goɗngol Paltoor leƴƴi e njiyaagu !
So en tuugniima e deggondiral ciimti cuurtooji dawrugol laamu Muritani ko faati e paltoor leƴƴi (rasisma) e njiyaagu e ŋakkeende nuunɗal ekn, so en kulaani mbiyen ko ngu laamu mbeejngu hannde...
Woote : Muritaninaaɓe caggal leydi cuɓantaako koye mum en depiteeji
Ina anndaa gila woote njoli e leydi ndii, ko gooto fof toɗɗantoo hoore mum depitee mum, ɗum firti ko depiteeji toɗɗetee ko e woote kuuɓtodinɗe (ko yimɓe fof ngootata). Ko ɗuum kadi woni ko...
Maayde Namruuja ɓiy Kan haan
Ko Adii fof alaa e sago ngannden holi oon Namruuja ? e holtoo jeyaa ? Namruuja ko laamɗo canndollinɗo wonnoo; innde nde noon ittaa ko e muunteewel ina wiyee cewngu, ngam Arabeeɓe mbiyata cewngu...
Hol njaaweendi Leydi (Ngaawa) men ndii nder faru ?
So mi wiyii ma “aɗa ɓosa ñalnde kala miliyoŋaaji 3 km”, mbiyataa ko “wonaa goonga !”. Ko goonga tigi ! Ngal naamnal ina waawi jaakde en. Waɗi noon, ko ɗo gooto men kala woni ɗoo, tinataa nii...
Miijo : Jaayndeyaagal
... Jaaynoowo ina foti wonde Jannguɗo, ɗigginɗo ɗemngal gollirta ngal, mbinndiin e njanngiin, jogaiiɗo pinal kuɓtodinngal jaajngal, deerɗuɗo e ɓeydude ganndal mum e sahaa kala, jiɗɗo ko gollata koo... Jaayndeyaagal ko e golle ɓurɗe saɗtude...
Njulaagu ɓaleeɓe : Njulaagu feewde hirnaange
Njulaagu ɓaleeɓe (traites négrières) ko njeeygu miliyoŋaaji miliyoŋaaji ɓaleeɓe jeyanooɓe e Afrik hirnaange e Afrik hakkundeejo e Afrik fuɗnaange waɗtanooɓe jiyaaɓe, njulaagu nduumiingu fotde duuɓi teemedde keewɗe. Njulaagu ɓaleeɓe (njulaagu/teret hirnaange) ndewratnoongu geec atalantiijo fuɗɗii...
Laana korwal : ɗo koyɗol laatii goonga
Ko ngool koyɗol woni : Ko wage miijinoo tafde korwe jolnooje yimɓe e kaake, jaawɗe (ɓurɗe diwooje yaawde), dogooje dow leydi (dow faɗo henndu) walla nder leydi maa ndiyam, tawa kadi ngonaa posnooje henndu...
Hakkeeji aadee, paltoor e rasisma - Muritani joopaama kadi
Caggal Sherpa e Human Rights Watch, ko Amnesty International yontaa aybinde ngonka hakkeeji aadee e nder Muritani. Ɗuum feeñi ko e ciimtol ngonka hakkeeji aadee e winndere ndee, caaktangol e lewru mars 2018. Huunde e...
Winii Mandelaa, hono maa weeɓaani !
Winii Manndelaa, jom suudu Nelson Manndelaa sankiima ñalnde altine 2 abriil 2018. Gootal e maaɗe cakkitiiɗe hare luulndiinde Apartaayd yahii, ngati Winii jeyanoo ko e yimɓe ɓurɓe haɓaade laamu paltoor Afrik worgo. Nguurndam makko...
Sankaare Bookara Alfaa Bah Sosnooɓe Muritani ngasii
Bookara Alfaa Bah, ruttima e Joomi men ñalnde alarba 11 abriil 2018. Eɗen mbaawi wiyde hankadi ɓe ngasii. Ɓe, ko ɓeen sosnooɓe Muritani, mbaɗti ɗum leydi, leydi ngalɗirndi keeweendi eddaaji leƴƴi e pine, ganniyinooɗi wuurdude...
Duɗal Murtuɗo to Beelinaaɓe mawninii ñalawma 8 mars
Duɗal Murtuɗo to Beelinaaɓe mawninii ñalawma 8 mars Ñalnde alkamiisa 08 mars 2018, Duɗal Baaba leñol Mammadu Sammba Joop mawninii ñalawma debbo, ɓe cinkiima, ɓe cuɗiima, ɓe cinkiriima comci jooɗɗi baɗaaɗi natal makko kanko Murtuɗo,...


text:
E kitaale 1995, 1999 e 2003 ko sukaaɓe Singapuur ngoni hoore kawgel winndere paatungel e hiisiwal. E kitaale cakkitiiɗe ɗee kadi, ko kayri woni hoore to bannge moƴƴude jaŋde hiisiwal e nder leyɗe OCDE.
Hol sirlu Singapuur ?
Sirlu Singapuur ko waɗde ko luulndii ko Muritani waɗata koo, ko ardinde jaŋde e ngoƴaaji leydi mum. Singapuur alaa ngaluuji tago, kono ina jogii baaba mum ngaluuji, woni aadee, woni ƴoƴre neɗɗo. Ko ɗuum Singapuur suɓii, so waɗtude doole mum e ƴellite ƴoƴre yimɓe mum. Ko ɗemɗe nay njanngetee e duɗe leydi ndii : Engele, Sinuwaa, Maleere e Tamuleere. Sukaaɓe naatirta toon jaŋde ko duuɓi tati. Neɗɗo fof ina foti janngude ko famɗi fof duuɓi 14. Tolnooji jaŋde ɗii ko tati : tolno gaggaaji, tono lesleso, e tolno hakkundeejo ; ɗii ngoni alaa e sago gooto fof waɗa ɗum en ɗii. Caggal ɗuum ina woodi tonooji ɗiɗi goɗɗi : “caggal jaŋde alaa e sago” e jaaɓi-haaɗtirde.
Singapuur lelnii feere (laawol) jaŋde hiisiwal yuumtunde, addannde sukaaɓe mum heedde yeeso e denndaangal kawgelaaji e ɓetooji winndereeji tuugneteeɗi. Juumtugol feere ndee addanii capanɗe leyɗe goɗɗe ƴeftitde nde e waɗtude huutoraade nde e ekkolaaji mum en walla jarribaande nde heen. Yeru to leydi Farayse, 120 000 almuudo ina kuutoree nde e nder ekkolaaji leslesi.
Peeje jannginirɗe hiisiwal to Faryse (ko e ɗiin jaŋde Muritani tuugii) ina ñeeñɗi haa ɓurti, hay jannginooɓe e koye mum ina kawra e caɗeele faccirde ɗi, tawi noon feere Singapuur ndee ina salii kuñagol winndannde tawi faamaaka. Ko nii Singapuurnaaɓe pirdi jaŋde : hiisiwal ko “ feere ƴellitirde, e ɓeydirde kattanɗe sukaaɓe to bannge waawde miijaade… Wonaa doosɗe ɗe sukaaɓe kuñoytoo hay so mawnii, sibu aɓe mbaawi yiytude ɗeen doosɗe e nder enternet… ko ɓuri himmude koo softinde gaanndi. Alaa e sago ɓe ekkoo miijaade e faamde no hakkille gollortee, ɓe ngoowaa dallinde ”. So en mbelaama tonngiren ɗum “ jaŋde hiisiwal ko ekkinde jiiɓtude gaggaaji ”.
Ɗumɗoo ina yahdi e miijo huunde e jannginooɓe, wiyooɓe wonde faayiida golle almuudo njiyotaako e ɗerewol ƴeewndo ngol tottitta ceerno mum ngol, kattanɗe almuudo e ñeeñal mum keddotoo ko e gunndol ɗo ƴeewndotoo jaabawuuji mum ɗii (ko anndiraa brouillon koo)…
Feere Singapuur ndee tuugii ko e daawe tati janngingol hiisiwal “ko woodi, ko eyɓinaa, e ko hakkilinaa“ (Concrète, image, et abstraite). Ɗum firti ko jaŋde hiisa foti ummoraade ko geɗe goodɗe feewde e ko hakkilinaa. Yeru, ndeen, e ekkolaaji, so sukaaɓe ina ekkinee limoore, ɓe tottetee ko lekkon (batonnets). Ko ɗuum ɓe ekkortoo limoore e ɓeydugol e ustugol e cowgol e peccugol (ko woodi, memotoo). So ummaama ɗoon, ɓe mbaɗta diide lekkon e alluuje (eyɓino). So ɗuum ɓennii ɓe mbaɗta winndirde ɗum lime (kakkilingol), yeru ɓe mbinnda 5+3=8.
Yeru jiiɓtugol gagga tuugingol e feere Singapuur
Aamadu yahii jehre soode kaɓirɗe udditirɗe ekkol. Jeeɗaɓe ɗiɗi (2/7) kaalis mo o nawnoo oo, o soodiri ɗum defte. Caggal ɗuum, o ƴetti joyaɓe nay (4/5) ko o heddoraa koo, o soodi comci. O soodiri feccere ko heddii koo kartaabal. O ƴeewtii poos makko o tawi omo heddoraa 543 ugiyya. No foti o nawnoo ?
Eɗen padi e jaabtawol mon. Ɓuri himmude ɗoo ko hollitde feere jiiɓtugol ɓurnde faamnaade, tawa hay sukaaɓe yahroore e hitaande nayaɓere jaŋde leslesre (e yeru) ina mbaawi faamde jiiɓtol ngol.
OCDE : Njuɓɓudi Gollondiral e Ɓamtaare to bannge Faggudu (L’Organisation de coopération et de développement économiques). E hitaande 2010 ngal rendinnoo ko 35 leydi e teemedde haralleeɓe jooɗiiɓe to Pari. Joɗnde njuɓɓudi ndii kadi woni ko Pari.
Sengapuur : Singapuur ko dowla gonɗo to Asii bannge fuɗnaange worgo. Dowla oo ɗeɓi wayde ko no wuro wooto nii (ko dental nduukon 63). Nokku oo, Alla e mum heewɗe leɗɗe, waɗti soowireede ko “wuro-sardiŋŋe”.
Bookara Aamadu Bah


text:
ngam yilloyaade koreeji e yahde yiyoyde ɓesngu mum , haŋkadi guurte ngasii haa laaɓi cer . Ekkolaaji ɗi nana kebanoo udditde ko ɗuum fedde jinnaaɓe sukaaɓe janngooɓe ndariima ngam ittude kuɗooli gonɗi e nder ekkolaaji ɗi haa sukaaɓe ɓe mbaawa hisde no haanirta nih . To ekkol 3 mo Wurosoogi hay gooto heddaaki kamɓe jinnaaɓe ɓe fof e pedle sukaaɓe ɓe mbaɗii dawol mawngol ngam jaɓɓaade eɓɓoore laamu ngu udditde hannde jannga hannde jeewte baɗaaɗe e kaalirɗe ummoraade e halfinaaɓe jaŋde e nder diiwaan Maatam ndariima heen no feewi . Eɓɓooje keewɗe nana ndarii ngam tabitinde ngoon miijo.
Bookar Sek Lewlewal Maatam


text:
So tawii won mawninɓe ñalngu Muritani heɓi jeytaare mum, won suniiɓe ñalnde heen : oon ñalawma 28 noowammbar potnooɗo wonde ñalngu ngootaagu, sibu ko ñalnde heen Muritani woodi tigi, wontii ñalawma ciftinoowo taƴ-enɗamaagu e yoorɓerndaagu. Sibu ko jofnde oon 28 nowammbar 1990, 28 kooninkooɓe ɓaleeɓe konu Muritani, sagataaɓe wonnooɓe e naange hoore cagataagu mum en,
So tawii won mawninɓe ñalngu Muritani heɓi jeytaare mum, won suniiɓe ñalnde heen : oon ñalawma 28 noowammbar potnooɗo wonde ñalngu ngootaagu, sibu ko ñalnde heen Muritani woodi tigi, wontii ñalawma ciftinoowo taƴ-enɗamaagu e yoorɓerndaagu. Sibu ko jofnde oon 28 nowammbar 1990, 28 kooninkooɓe ɓaleeɓe konu Muritani, sagataaɓe wonnooɓe e naange hoore cagataagu mum en,
mbaɗaa yargo, sabu tan ko ɓaleeɓe. Waɗi ɓe ngoon yargo, wari ɓe ngoon warngo bonngo, ko koninkooɓe konu Muritani kadi.
Kamɓe ɓee waɗnooɓe ɗee golle bonɗe, karmanɗe juulɗo waɗde juulɗo hono mum, walla tan tagoore waɗde tagoore hono mum, aɓe njaha e haajuuji maɓɓe haa e oo ñalawma hannde, ɓe kulaani, ɓe paayaani. Ɓuri jeyde sabaabu baasgol jaggude ɓe, ñaawa ɓe, ko sariya mo suudu sarɗi Muritani ɓenninnoo e hitaande 1993, jaafotooɗo denndaangal warkoyeeɓe 1989-1991. Hay so tawii laamu Muritani fuɗɗinooma feltaade e hitaande 2007 (diskuur Siidi wul Sheex Abdallaahi), e hitaande 2008 (njuulu persidaa Muhammed wul Abdel Asiis to Kayhayɗi), ittataa wiɗto waɗaaka tawo haa anndee hol waɗnooɓe ndee bonannde, ngam ñaawde ɗum en, fawa e mum en kuuge potɗo faweede e barɗo hoore e teyaaɗe. Won ko waɗaa heen, so dokkitgol kaaliseeje e boowe leydi, kono yimɓe fof ina nganndi ɗuum ñawundaani kaan haala, tee deƴƴinaani, deƴƴintaa ɓesnguuji waranaaɓe ɓee kam e denndaangal muuyaaɓe goonga e nuunɗal, kam e pelle daraniiɗe jojjanɗe aadee.
BAB


text:
Hakkeeji aadee, paltoor e rasisma - Muritani joopaama kadi
Caggal Sherpa e Human Rights Watch, ko Amnesty International yontaa aybinde ngonka hakkeeji aadee e nder Muritani. Ɗuum feeñi ko e ciimtol ngonka hakkeeji aadee e winndere ndee, caaktangol e lewru mars 2018. Huunde e...
Winii Mandelaa, hono maa weeɓaani !
Winii Manndelaa, jom suudu Nelson Manndelaa sankiima ñalnde altine 2 abriil 2018. Gootal e maaɗe cakkitiiɗe hare luulndiinde Apartaayd yahii, ngati Winii jeyanoo ko e yimɓe ɓurɓe haɓaade laamu paltoor Afrik worgo. Nguurndam makko...
Sankaare Bookara Alfaa Bah Sosnooɓe Muritani ngasii
Bookara Alfaa Bah, ruttima e Joomi men ñalnde alarba 11 abriil 2018. Eɗen mbaawi wiyde hankadi ɓe ngasii. Ɓe, ko ɓeen sosnooɓe Muritani, mbaɗti ɗum leydi, leydi ngalɗirndi keeweendi eddaaji leƴƴi e pine, ganniyinooɗi wuurdude...
Duɗal Murtuɗo to Beelinaaɓe mawninii ñalawma 8 mars
Duɗal Murtuɗo to Beelinaaɓe mawninii ñalawma 8 mars Ñalnde alkamiisa 08 mars 2018, Duɗal Baaba leñol Mammadu Sammba Joop mawninii ñalawma debbo, ɓe cinkiima, ɓe cuɗiima, ɓe cinkiriima comci jooɗɗi baɗaaɗi natal makko kanko Murtuɗo,...
Njillu Baaba Maal e Tulde Dubaango
Sukaaɓe Tulde Dubaango njaɓɓiima Alhajji Baaba Maal ñalnde 23 e 24 marse (mbooy) 2018 e nder Tulde Dubaango ngam yuɓɓinde kiirɗeeli pinal. Jamma gadano oo waɗaa ko e teddungal biyeteeɗo Abdullaay Aali Caam, jeyaaɗo...
Muritani : SENI (CENI) gadduɗo duko
E maayirɗe ndeeɗoo hitaande 2018 faade hitaande 2019, woote keewɗe ina tijjaa. Ɓurɗe fooɗtude hakkillaaji ɗee, ko woote gardagol leydi e hitaande 2019. Ko ɗum waɗi, gila e hooreejo leydi oo, haa e partiiji...
Njulaagu (teret) ɓaleeɓe : lappi tati mawɗi njulaagu ɓaleeɓe
Njulaagu ɓaleeɓe (traites négrières) ko njeeygu miliyoŋaaji miliyoŋaaji ɓaleeɓe jeyanooɓe e Afrik hirnaange e Afrik hakkundeejo e Afrik fuɗnaange waɗtanooɓe jiyaaɓe, njulaagu nduumiingu fotde duuɓi teemedde keewɗe. Ngam faamde nguu njulaagu, alaa e sago...
Njoyo (5) ɓurɓe alɗude e winndere ndee
Jaaynde Forbes yaltinii doggol yimɓe ɓurɓe alɗude e winndere ndee, hono no heewi waɗde hitaande kala nii. Debbo ɓurɗo heewde jawdi ari ko 16ɓo e doggol hee. Njoyo ɓurɓe heewde jawdi ko ɓeeɗoo : Jeff Bezos...
KAALDEN GOONGA : Dimo dee ko kaaloowo konngol, gollal laatoo
Ko adii hitaande 1979 ƴiiwoonde jam-yamre feŋiino e nder nganndi Muritani. Ɗamaawu heewi, yaakaare mawni. Tinaaka maataaka, haa kenal mbooy wutti nde ɗaminanooka, nde haanaani, duule carii. Ko e ngaan sahnga kadi ɓiraɗam fenndanoo,...
Haawniinde, gebbi e huɓeere SNIM, rappii gasaani maheede
Kabaaru oo ummorii en ko e winndannde lowre enternet wiyeteende « Mauriweb » saaktaande ñalnde 10 abriil 2018. Kabaaru oo ko haala e nate ceedtotooɗe kaan haala. Huɓeere ɓurnde mawnude e Nuwaasoot, mahaande ɗo...
Siin : Xi Jinping toɗɗitaama kadi
Ko kanko gooto wonnoo kanndidaa e gardagol leydi Siin ndii. To Siin noon, ko depiteeji toɗɗotoo hooreejo leydi. Ɗiin depiteeji ngooti ñalnde 17 marse 2018 ɓennuɗo oo. Denndaangal 3 000 depitee jeyaaɗi e Mooɓondiral ɓesnguweewal...
Madiina Gunaas : Daartol goomu Caafal
Waɗiino jamanuuji, hedde 1987, diɗɗal sanɗaaji janngatnooɗi e duɗe Qur’aana ceertuɗe, sukaaɓe rentuɓe njiidi miijo, kawriti e yiɗde rentude, caggal won ko njanngi, wooda ko ngummanii. Ngaal diɗɗal, hedde yimɓe 18 mbaɗi fedde, nginniri...


text:
Hono meer mo njum DG Coud oon woni Seyhu Umar Aan, waɗi golle baɗɗe faayiida teskinɗe batteteeɗe e daartol so duñde junngo e jiifa yaltini Miliyoŋaaji Noogaas cfa ( 20 million de francs ) ngam nawde yuusu Nduur to njum Donnde na fijana njum naaɓe omo hebli biisuuji 8 tawi biis fof ko 160 Ujunere yoɓaa jahol e gartol ngam nawde kala jiɗɗo yahde kadi yahooɓe ɓe maa ndokke njooɓaari ko jogiti,
E siftinde hono meer mo njum rawane o yiɗiino nawde toon Waali sek, yoo fijoy toon kono ɗum laatanooki sabu oon naamninoo ko miliyoŋaaji 10, kono oon sahaa ko naalaŋke biyeteeɗo paap Juuf o wattindii rokkude miliyoŋaaji 6 yehi fijoyi toon, hikka noon ko yuusu nduur o nawi
E oon sahaa na waɗi balɗe ko wuro Njum nde pini fof ko maa ndawana Gamaaji nde njara ndiyam fooraas, sabu fooraas njum koko boni na roŋki peewnoowo, hikka kadi ɓe ndemaani waalo ɓe ndemaani jeeri hay ngesa maɓɓe maaro ɓe ndemaani elewaaji falnde podoor na njaltinaa e koɗorɗe mumen sabu reweede lebbi ko njoɓaani luwaas mumen ko ɗoon Seyhu Umar Aan, wii na jaggirana mawɗo leydi ndi mete maa dañ poolgu e suɓngooji Hooreejo leydi e hitaande 2019 tawi ko gila e daawal gadanal o nanata wiiw,
Ƴoogɗen kabaaru o koy sewnde kabaruuji wiyeteende Afriquemidi,
FIJIRDE NJUM :KO MILIYAŊAAJI NOOGAAS YUUSU NDUUR ROKKAA NGAM ARDE TOON
Hono meer mo njum DG Coud oon woni Seyhu Umar Aan, waɗi golle baɗɗe faayiida teskinɗe batteteeɗe e daartol so duñde junngo e jiifa yaltini Miliyoŋaaji Noogaas cfa ( 20 million de francs ) ngam nawde yuusu Nduur to njum Donnde na fijana njum naaɓe omo hebli biisuuji 8 tawi biis fof ko 160 Ujunere yoɓaa jahol e gartol ngam nawde kala jiɗɗo yahde kadi yahooɓe ɓe maa ndokke njooɓaari ko jogiti,
About the author /
Lewlawal Communcation
Post your comments Annuler la réponse.
Vous devez être connecté(e) pour rédiger un commentaire.
RADIO LEWLEWAL
JAAYNDEEJI SENEGAAL ALTINE 15 YARKOMAA 2018
NGALU TONNGOODE 290 : MAMMADU DEM KISAL SENEGAAL
Cakkite+
-
-
-
-
-
JAAYNDEEJI SENEGAAL 2018Posted in: Joljole
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0


text:
Jaɓɓorgo Pese Arab
Pesol: arab
Woni hakkunde ɗemɗe ko galɗondiral
Yontere ɗemngal Farayse e Farankofoni (francophonie) yuɓɓinaama e leydi hee tuggi 17 marse 2018. Ɗum hawri kisa ko won ɓeen yimɓe jannguɓe ɗemngal Arab...
Ko ɗemngal woni leñol
Geno tagi yimɓe fecci ɗum en e leñi (leƴƴi) ngam ɓe mbaawa anndondirde e gollondirde. O rokki kala leñol ɗemngal keeringal, yimɓe maggol hina...
“Al Ɓuraana ko hujja kuutorteeɗo ngam waawnude (forsude) yimɓe fof ɗemngal...
E wiyde jaaynoowo muritaninaajo gooto ina wiyee Ahmed wul Wejaa, « muritaninaaɓe ina mbaawi suɓaade leydi ɗo ɗemɗe 4 ɗee fof (Arab, Pulaar, Sooninke e...


text: Rangi saari gulaabi chunariya re Mohe maare nazariya sawariya re Mohe maare nazariya sawariya Rangi saari gulaabi chunariya re - 2 Mohe maare nazariya sawariya re - 2 Rangi saari... gulaabi gulaabi chunriya haan Jao ji jao karo na batiyaa Jao ji jao karo na hi batiya - 2 Meri baali meri baali hai mori umariyaa re Mohe maare nazariya sawariya re - 2 Rangi saari gulaabi chunariya re - 2 Mohe maare nazariya sawariya re - 2 Rangi saari ho Pehni saari gulaabi chunariya re Mohe maare nazariya sawariya re - 2


text:
Egilis Haqiiqaajo mo Iisaa Almasiihu
«Egilis Haqiiqaajo mo Iisaa Almasiihu» ko egilis jeyɗo hoore mu’um, sincaaɗo e hitaande 1917 Beyjin leydi Siini. Ko egilis laatiiɗo catal siininkewal jeyaangal e fedde nasaarankaaku porotestan’en feenyunoonde hedde hitaande 1900. Egilis on no jogii miliyon gooto e feccere yimɓe e nder aduna on. Egilis on no gomɗini e finnde pentekosta nde dewal mu’um ngal tuugii e dokkal Ruuhu Seniiɗo on. Geɗe sellinirɗe liimanaaku ngun ko ɗee sappo:
- Ruuhu Seniiɗo
- Lonngal hoore
- Lonngal koyɗe
- Kawtal Iisaa Almasiihu
- Nyalaande Fowtere (Sabbat)
- Iisaa Almasiihu
- Biibul (Defete Alla)
- Kisal
- Egilis
- Feenyugol Joomiraaɗo


text:
Nammaadi : Siro ko ina safra reedu dogooru. Ko waɗetee ko e ndiyam, aɗa yara heen ; ina hasii reedu ndu daroo.
– Siro ko ina safra kadi gite ñawɗe : a ƴakkat siro ko haa ɗigga, cirƴaa ɗam e newre ma, aɗa toɓɓita e yitere ñawnde nde. Ina hasii nde sella ko leelaani.
– So tawii ko baajo ngol, taw ko keccol, so haɓɓaama e ñawannde hesere sellat ko yaawi.
Burbooki : Ɗoofete, sabbinee e ndiyam, waɗdee e kaaddi dene haa ñola, ina ɓuftee subaka kala : ina safra nguli (nguleeki ɓalndu).
Giyal gooti : Cate ɗe e haako ko liirete haa yoora, ruggee, waɗdee e kosam kaaɗɗam, ñawɗo o ina yara heen sahaa e sahaa kala : ɗum ina safra ɓuuɓri.
Aamadu Jibeeri Sih to Arafaat


text:
Ñalɗi pinal Fulɓe to Jinkeere, komin Franliitaama, falnde Magaama e gardagol hooreejo Catal Komin oo hono Buuye Sammba Bah to Jinkeere.
Ñalnde 20/09/2014 gure komin oo kala nootiima. Nde waktu juulaa, bottaaje ngottaa waɗaa joɗnde kesɗitingol yiilirde catal ngal. Nde futuro juulaa waɗaa hiirde pinal, yeewtaa heen ko toɓɓe ɗiɗi :
« nafoore dental » e « nafoore jaŋde ». Caggal ɗuum waɗii naamne kaanɗe e jaabawuuli joortaaɗi e geɗe cariiɗe. Yeewtani yimɓe ɓee ko seernaaɓe ɗiɗo, tedduɓe, softuɓe, hono Jallo Aliu Mbaare to Ŋele-baa e Yaayaa Fuunti Soh to Ñoomel. Subaka 21/09/2014 waɗaa ƴaro baali. Ko yooɗi yiyaama ñalnde heen so baali payɗi, jooɗɗi, peewɗi, dokkuɗi jaalo wune saange nde mbeeyni kuura, mbaggu honngaa, kelle e kuljinaali iirtondiri.


text:
PRAPS yilliima e nder renndooji teeru Wurosoogi kame Nabbaaji Siwol.
Sabaabu nguuɗoo njillu ko ngam yeewtitde e joomen jawdi ndariindi. To renndo teeru mo Wurosoogi e tawtoregol Eespekteer deppartemantaal Elewaas kam e buuseeɓe wonɓe e nder nokku o, ɓe njeewti ko fayti e nokku kirsirɗo jawdi ndi no siforii e caɗeele ŋakkere laaɓal e paaɗgol nokku. Maa PRAPS jaggondir e maɓɓe haa nokku o waawa feewniteede.
To Nabbaaji ko mahgol daral ngal nganndu ɗaa ma tolno e taariindi ektaar gooto.So tawii ko nokkuuji ceertuɗi, pucci, bamɗi, nayi, jawdi tokosiri tawii fof ina waawa heƴneede heen. Maa mahe taarorɗe, nokku ɗo yeeyatee ñaamdu ndu yimɓe coklata. Ɓe kollitii kamɓe PRAPS nde gooto e renndo teeru nde sosata fedde fotoore waawde ɗeen golle, mbela so ngartam heɓoyaama eɓe mbaawa tinno ɗum. Ɓe kollirii lelngo no ɗeen golle mahirtee, golle maa yah haa 2021.
Bookar sek Lewlewal Maatam


text:
Oɗon nganndi eɗen keewi haalde ɗoo haala jokke terɗe : ɓerɗe, juuɗe, njogoram, yeeso, ekn. Jooni ɗuum fof yejjitaama, sibu ko koye mbaɗti seŋeede e ɓalli !
Oɗon nganndi eɗen keewi haalde ɗoo haala jokke terɗe : ɓerɗe, juuɗe, njogoram, yeeso, ekn. Jooni ɗuum fof yejjitaama, sibu ko koye mbaɗti seŋeede e ɓalli !
Mammadu Mali, lollirɗo Kamarel ina heewnoo wiyde « haɗi nofru mawnude ko ñalnde kala ina nana ko meeɗaa nande ! » Hol ɗuum kadi ? Oɗon nganndi eɗen keewi haalde ɗoo haala jokke terɗe : ɓerɗe, juuɗe, njogoram, yeeso, ekn. Jooni ɗuum fof yejjitaama, sibu ko koye mbaɗti seŋeede e ɓalli ! Jaayɗe keewɗe caaktii kabaaru oo ñalnde 21 saawiyee 2016, ine heen lowre wiyeteende « Science et Avenir » anndiraande saaktude kabaruuji ganndal keniiɗi. Hoore (wuurnde) waandu seŋaama e ɓalndu (wuurndu) waandu woɗndu ! Ɗum waɗaa ko to leydi Siin, leydi kaawisaaji.
Waɗi gollal ngal ko goomu porfesoor XiaoPing Ren to duɗal jaaɓi-haaɗtirde Harbin (to Siin), ganndiranooɗo wonde karallo jokke koye … doombi. Waandu seŋanaandu nduu wuurii waktuuji 20, tee ngaandi ndii hisii. Jooni noon ɓe mbiyi happu maɓɓe ko siynude ɗum e aadee ! Tee ɓooyataa, sibu ɓe mbiyi ko e hitaande 2017 ndee tan.
Ko nagnndu-ɗen heen tan, ko duko mawngo na yeeso, sibu ɗuum (tabitingol e aadee), gaa gaa caɗeele karallaagal, ko duko to bannge dagagol mum walla jaɓnagol mum wonande aadee en no njiyrata ɗum.
Jooni noon naamnal : hol ceŋanaako, ko jom hoore oo walla ko jom ɓalndu oo ?


text:
Palje hooroobe goo
Musiɓɓe juɓe tedduɓe, suumayee on wonaa hoorugol ngol sattil, ko jogitagol ngol hoore mun e haɗaaɗi ɗin woni ko satti, awa haɗaaɗi ɗuuɗi hino ton tawayɗi hino baraaji hooruɗo on maa toode ɗin haɗaaɗi wona sabu haa korka makko kan bona ; yo Alla danndu en ! Kono Alla kadi danndii conndi woo si ndi haɓɓii !!
E nder ndee windannde ɗoo, en etoto janntagol yoga e ɗen palje nde tawde non hiɗe ɗuuɗi fota ; ɗi heƴataa e ɗerol !!
Paljere Aranere nden :
Ko yennugol huɗa, maa wowla sonnka, kennkita jala, jokka nani nani, maa ñoore e waddi ndiral, ekn
Ɗii sifaaji ɗoo musiɓɓe tedduɓe, ko haɗaaɗi ka diina men e tuma kala, tenntinii non e nduu lewru teddundu (Suumaaye).
Nulaaɗo (SAW) maaki : « Yennore julɗo on ko faasiqaaku, haɓideede makko ko keeferaagu »
Julɗo on hino duwaa howude reena ɗemngal makko ngal fewndo kala, foti ko e suumayee maa ko hinaa ɗun !!
Paljere Ɗimmere nden :
Ko funnsugol ka ñaametee, liiba haa lutta bonora e nder hen ; tawa waasuɓe goo hino lelliri ko ñaama, ɗunɗon ko faayere yo Musiɓɓe julɓe, eɓɓanen ko ñaameten kon ka suumayee, si luttii okkitiren hatonnjiɓe ɓen...
Paljere Tammere nden :
Ko ɗaanagol feƴƴiinita e ñalormaaje suumayee ɗen fii wota so'u korka kan ; ɗun wona sabu haa julɗo on derfa juulugol e maqtu, maa julde jamaa..., nde tawde non kannko julɗo on himo duwaa hebbinorde dewe heewude wonndude e korka kan haa no moƴƴereeji ɗuuɗira ka Alla, wano duumagol e janntagol, maa janngugol Alqur'aana, ekn...
Paljere Nayaɓere nden :
Ko duumagol e ndaarugol Tele jemma e ñalorama haa tawa ɗun wonay sabu naɓugol waqtu buy wonande julɗo on !
Musiɓɓe Julɓe Tedduɓe, ko no mi holliri non ka fuɗɗorde, sugu ɗee palje yoga e men ɗoo hino ɗuuɗi fota fota, kono ɗiiɗoo ko tawaaɗi e ɓuruɗi mawnude ; hay si tawii wonaa kannji foɓ nii, miɗo haaɗa wano ɗoo haa ñannde goo kadi !
Yo Alla jaɓan e korka men kan !! Aamiin
Tafsir BALDE


text:
Ebola
Hol ko woni ñawu Ebola?[taƴto | modifier le wikicode]
Jooni non, ko woni ñawu Ebola? Innde Ebola ndee holko nde firti ? hol tuma e hotoo nguu ñawu anndaa? Wirus Ebola: so tawii ko konngol « Virus » ngol, ngol firti ko tooke, ko kullel ñawu ko ɗuum waɗi e ngol ɓasee e kala innde ñawu. Ko ñawu bonngu, hulɓiniingu, raaɓoowu. So tawii ko innde Ebola ndee, nde ɓaŋaa ko e innde caanngol gonngol takko saare wi’eteende Yambuku wonnde nano e Hawtaandi Konngo Demokrasiyankoori Kinsasa « République Démocratique du Congo ». So tawii ko tuma e hoto nguu ñawu anndaa, nguu ñawu anndaa ko he hitaande 1976 e nokkuure wonnde nano he ngenndi Konngo Kinsaasa. Ko ñawndoowo, doftooruujo Beljiknaajo bi’eteeɗo Peter Piot gonɗo he ñawndirde heeroriinde ñabbuuji ngenndiiji bulɗi/gulɗi/wulɗi to saare wi’eteende Antwerp « Anvers », ko oo anndini adunaaru nduu goodal nguu ñawu he hitaande 1976, caggal/ɓaawo nde ngu boomi/halki ko wonata yimɓe 280 e ndeer 318 ɓe nguu ñawu nanngunoo.
Maandeeji Ebola[taƴto | modifier le wikicode]
Nguu ñawu ko dogu-reedu wontungu fero wondungo e nguli ɓanndu (paawngal) toowuki sanne e tuure ƴiiƴam. Haa hannde lekki nguu ñawu heɓaaka kono wiɗtooɓe no jokki golle. Ko ɗum waɗi ko reentaare tun waawata danndude neɗɗo e ñawu ngun: serindaare ñawuɓe ɓen, sooɗagol heewngol, ubbugol maayɓe ɓen hara feewnaali ɓe ekn.